Política de Privacidad | Cita previa ITV online | Applus+\nIbilgailuak azterketa egiten duen IAT aztertokiaren arabera, hauek izango dira tratamenduaren arduradunak:\nEgoitza soziala: Parque Empresarial Las Mercedes, Calle Campezo Nº1, Edificio 3, 28022 Madril.\nEgoitza soziala: Ugaldeguren I industrialdea, 8. lurzatia. 48170 Zamudio (Bizkaia).\nAurrerantzean, denak batera “Applus+”\n(a) Ibilgailuen azterketa teknikorako ordua eskatzeko zerbitzua kudeatzea, lineako zerbitzuaren ordainketa kudeatzea eta, hala badagokio, aurretiko hitzordua baieztatzeko edo gogorarazteko abisuak, azterketa-linearako zuzeneko sarbidea baieztatzeko abisuak, sarbidea izateko informazioa eta jarraibideak bidaltzea, posta elektronikoz, SMS mezuez, MMS mezuez, bat-bateko mezularitzako zerbitzuez (adib., WhatsApp) edo antzeko bitarteko elektronikoez, baita, hala badagokio, faktura formatu elektronikoan posta elektronikoz bidaltzea ere;\n(b) Bezeroentzako azterketa teknikoko zerbitzua kudeatzea eta araudiak azterketa horiei eta zerbitzuaren kontabilitate-, zerga- eta administrazio-kudeaketari dagokienez eskatzen duen dokumentazioa kudeatzea;\n(c) Agintari arautzaileekin eta segurtasun-kidegoekin elkarlanean aritzea aplikatzekoak diren legezko betebeharrak betetzeko beharrezkoa denean, pribatutasun-politika honen 4. atalean xedatutakoaren arabera;\n(d) Ibilgailuen azterketa teknikoko zerbitzuei buruzko iradokizunak, kontsultak eta erreklamazioak kudeatzea, erantzutea eta horien jarraipen egokia egitea, telefono-deiak eginez edo posta arruntez, posta elektronikoz, SMSz, MMSz, bat-bateko mezularitzako zerbitzuez (adib., WhatsApp) edo antzeko bitarteko elektronikoez mezuak bidaliz;\n(e) Eskainitako zerbitzuaren gogobetetasun-maila kudeatzea, posta elektroniko bidez inkestak eginez;\n(f) Hurrengo azterketa eta azterketaren iraungipena gogorarazteko abisuak kudeatzea, telefono-deiak eginez edo posta arruntez, posta elektronikoz, SMSz, MMSz, bat-bateko mezularitzako zerbitzuez (adib., Whatsapp) edo antzeko bitarteko elektronikoez mezuak bidaliz;\n(g) Bide-segurtasunari buruzko aholku praktikoak, IATren inguruko sustapenak eta deskontuak eta berezko produktu eta zerbitzuei buruzko komunikazio komertzialak aldizka ematea, posta elektronikoz, SMSz, MMSz, bat-bateko mezularitzako zerbitzuez (adib., Whatsapp) edo antzeko bitarteko elektronikoez;\n(h) Izena ematen duzun zozketetan eta sustapenetan parte hartzea.\n(a) Interesduna alderdi den kontratu bat egikaritzea.\n(b) Applus+ek jaramon egin behar dien indarreko legezko betebeharrak betetzea.\n(c) Interes legitimoa.\nIdentifikatzeko xehetasunak: izen-abizenak, sinadura eta, faktura eskatuz gero, IFZ.\nHarremanetarako datuak: helbide elektronikoa, harremanetarako telefono-zenbakia eta probintzia.\nZerbitzua ordaintzeko datuak: zordunketa- edo kreditu-txartela, banku-kontuak (fakturazio geroratua erabiltzen bada).\nBeste batzuk: ibilgailuaren matrikula, bastidore-zenbakia.\nBezeroak pertsona juridikoak badira: ordezkariaren edo sozietateko harremanetarako pertsonaren izen-abizenak, telefono-zenbakia eta harremanetarako datuak.\nApplus taldeko enpresak eta beste zerbitzu-emaile batzuk.\nZure datu pertsonalak Europar Batasuneko legeriaren arabera datu pertsonalen babes-maila egokirik ematen ez duten herrialdeetara transferitu, eta hor gorde eta tratatu ahal dira. Berme egokiak (bereziki, kontratu-konpromisoak) ezarri ditugu zure datuak behar bezala babestuta daudela bermatzeko asmoz,\nBesteak beste, datu pertsonaletarako sarbidea izateko, horiek zuzentzeko eta ezabatzeko, datu pertsonalen tratamenduaren aurka egiteko eta baimena atzera botatzeko eskubideak.\nEskubide horiek gauzatzeko, mezu elektroniko bat idatzi beharko da eta rgpdautomotive@applus.com helbidera bidali, NANaren edo nortasun-agiriaren kopia bat erantsita.\nInformazio hau arretaz irakurtzea gomendatzen dizugu.\n1. Zein datu pertsonal tratatzen dugu?\n1.1 Zuk zuzenean ematen dizkiguzun datu pertsonalak\n1.2 Beste iturri batzuetatik biltzen ditugun datu pertsonalak\n1.3 Zuri buruz tratatzen ditugun beste datu pertsonal batzuk\n1.4 Datu pertsonalen kategoria bereziak\n2. Nola eta zein oinarrirekin tratatzen ditugu zure datu pertsonalak?\n3. Zein eskubide daukazu zure datu pertsonalen gainean?\n4. Nola eta norekin partekatzen ditugu zure datu pertsonalak?\n5. Nola babesten ditugu zure datu pertsonalak?\n6. Zenbat denboraz gordetzen ditugu zure datu pertsonalak?\n8. Jarri harremanetan gurekin\n9. Pribatutasun-politika honen aldaketak\nPribatutasun-politika honek deskribatzen du nola biltzen eta tratatzen dituen zure datu pertsonalak Applus Iteuve-k, Applus Euskadi-k, kasuan-kasuan (ibilgailuak azterketa zein IAT aztertokitan egiten duen), aurrerantzean denei batera “Applus+” deituko baitzaie, baita informazio hori nola erabili eta babesten dugun ere, eta zein eskubide daukazun zuk horri dagokionez.\nApplus+ek tratamenduaren arduradun gisa bilduko eta tratatuko ditu datu pertsonalak. Applus+ekin (“Gu”) harremanetan jartzeko, politika honen 8. atalean adierazten diren gaitutako kanalak erabil ditzakezu.\nPribatutasun-politika hau zuri buruz biltzen ditugun datu pertsonal guztiei aplikatzen zaie, ibilgailuen azterketa teknikoko zerbitzuaren kudeaketari eta gure webgunearen erabilerari dagokienez. “Datu pertsonalak” pertsona fisiko identifikatu edo identifikagarri bati (“interesdunari”) buruzko informazio guztia dira; pertsona fisiko identifikagarritzat joko da nortasuna zuzenean edo zeharka ezagutu ahal zaion pertsona oro, bereziki identifikatzaile baten bidez, esate baterako, izen baten, nortasun-zenbaki baten, lineako identifikatzaile baten edo pertsona horren nortasun fisiko, kultural edo sozialaren berezko elementu baten edo batzuen bitartez.\n1. Zein datu pertsonal biltzen dugu?\nZure datu pertsonalak askotariko iturrietatik biltzen ditugu, besteak beste, zuk gurekin harremanetan jartzean, harremanetarako inprimakiaren bidez edo gure webgunean eskuragarri dagoen ordua eskatzeko zerbitzuaren bitartez, zuzenean ematen diguzun informaziotik, ondoren azaltzen den moduan:\nIzan kontuan legeak hala agintzen duelako edo zurekin hasi dugun kontratu-harremanaren ondorioz datu pertsonal jakin batzuk bildu behar ditugula. Informazio hori emateari uko egiten badiozu, baliteke betebehar horien betetzea ekidin edo galaraztea. Zure datu pertsonalak biltzean, datu horiek ematearen derrigortasuna eta ez emateak dakartzan ondorioak jakinaraziko dizkizugu.\nHona hemen zugandik zuzenean bilduko ditugun datu pertsonalen kategoriak:\n(a) Identifikatzeko xehetasunak: izen-abizenak, sinadura, IFZ (fakturak jaulkitzeko).\n(b) Harremanetarako datuak: telefono-zenbakia, helbide elektronikoa eta probintzia.\n(c) Zerbitzua ordaintzeko datuak: zordunketa- edo kreditu-txartelaren zenbakia, banku-kontuaren zenbakia (fakturazio geroratua erabiltzen bada).\n(d) Beste datu batzuk, hala nola: ibilgailuaren matrikula, ibilgailuaren bastidore-zenbakia;\n(e) Bezeroak pertsona juridikoak badira: izen-abizenak, helbide elektronikoa, ordezkarien edo harremanetarako pertsonen helbidea eta telefono-zenbakia.\n(f) Cookieen bidez edo gailuak identifikatzeko beste teknologia batzuen bitartez automatikoki biltzen dugun informazioa. [Cookie-politika] delakoan cookieen eta identifikatzeko teknologien erabilerari buruzko informazio gehiago aurkitu ahal izango duzu.\n1.2 Beste iturri batzuetatik biltzen ditugun datu pertsonalak:\nTrafikoko Zuzendaritza Nagusitik zuri buruzko datu pertsonalak biltzen ditugu: izen-abizenak, NAN zenbakia, bastidore-zenbakia, ibilgailuaren matrikula eta derrigorrezko aseguruari buruzko informazioa.\nApplus+ ez den beste erakunde batekin aldekoa ez den azterketa bat egin baduzu eta bigarren azterketa gure aztertokietako batean egin nahi baduzu, beste enpresatik bilduko ditugu zure espedienteko datuak, zerbitzua eman ahal izateko.\nAzterketa teknikoko txartela galdu duzulako edo beste edozein arrazoirengatik kopia eskatzen badiguzu, probintziako trafiko-buruzagitzari edo ibilgailua matrikulatuta dagoen tokiko udalari eskatuko diogu txartel horrek duen informazioa.\n1.3 Zuk hirugarrenei buruz ematen dizkiguzun datu pertsonalak\nApplus+i datu pertsonalak ematen dizkiozunean, adibidez, hirugarren pertsonen harremanetarako informazioa, ibilgailuaren matrikula edo haiei buruzko beste edozein datu, zu izango zara pertsona horiei beren eskubideak jakinarazteko eta, beharrezkoa denean, haien datu pertsonalen tratamendurako (lagapenak barne) berariazko baimena lortzeko arduraduna, beharrezkotzat jotzen denaren arabera eta datu-babesaren arloan bidezkoa den toki-legeriari jarraituz, politika honetan ezartzen den moduan.\nZuri buruz biltzen ditugun datu pertsonalak ondoren adierazten diren xedeetarako eta oinarri legitimatzaileekin erabiltzen eta tratatzen ditugu:\n(a) Zure datu pertsonalak zurekin dugun kontratu-harremana betetzeko xedearekin tratatuko ditugu, honako hau egin ahal izateko:\nIbilgailuen azterketa teknikorako hitzordua eskatzeko zerbitzua kudeatzea, aurretiko hitzordua baieztatzeko edo gogorarazteko abisuen kudeaketa barne, posta elektronikoz, SMS mezuez, MMS mezuez, bat-bateko mezularitzako zerbitzuez (adib., WhatsApp) edo antzeko bitarteko elektronikoez.\nLineako zerbitzuaren ordainketa kudeatzea, azterketa-linearako zuzeneko sarbidea baieztatzeko abisuen, informazioaren eta sartzeko jarraibideen bidalketa barne, SMS mezuez, MMS mezuez, bat-bateko mezularitzako zerbitzuez (adib., WhatsApp) edo antzeko bitarteko elektronikoez, baita faktura formatu elektronikoan posta elektronikoz bidaltzea ere.\nBezeroentzako azterketa teknikoko zerbitzua kudeatzea eta araudiak azterketa horiei eta zerbitzuaren kontabilitate-, zerga- eta administrazio-kudeaketari dagokienez eskatzen duen dokumentazioa kudeatzea.\n(b) Era berean, zure datu pertsonalak tratatuko ditugu Applus+ek jaramon egin behar dien indarreko legezko betebeharrak ezin hobeki betetzen direla bermatzeko helburuarekin eta beharrezkoa denean agintari arautzaileekin eta segurtasun-kidegoekin elkarlanean aritzeko, pribatutasun-politika honen 4. atalean xedatutakoaren arabera:\nZure datu pertsonalak eta beste edozein informazio osagarri komunikatzeko, agintariek edo erakunde eskudunek egindako eskaerei erantzunez, legeria aplikagarrian edo segurtasun-kidegoetako agenteek beren funtzioak betetzean xedatutakoaren arabera.\nApplus+ek kasuan-kasuan jaramon egin behar dien legezko betebehar horiek betetzeko eskatzen da ibilgailuen azterketa teknikoko zerbitzua emateko behar direnak betetze aldera, besteak beste, ibilgailuen azterketa teknikoa arautzen duen urriaren 23ko 920/2017 Errege Dekretua, bat datozen gainerakoak eta Applus+i aplikatzekoa den beste edozein;\n(c) Zure datu pertsonalak gure interes legitimoan oinarrituta tratatuko ditugu, xede hauetarako:\nEtorkizunean azterketa-zerbitzua kudeatzeko eta hobetzeko, hurrengo azterketa eta azterketaren iraungipena gogorarazteko abisuak bidaliz, telefono-deiez, posta arruntez, SMS mezuez, MMS mezuez, bat-bateko mezularitzako zerbitzuez (adib., WhatsApp) edo antzeko bitarteko elektronikoez,\nGure webgunea administratzeko;\nZure iradokizunak, kontsultak eta erreklamazioak ebazteko;\nGure webgunearen eta IT azpiegituraren segurtasuna eta osotasuna babesteko;\nPosta elektronikoz inkestak bidaltzeko, kalitatea kontrolatzeko xedeekin.\nGure zerbitzuak nola erabiltzen dituzun ulertzeko, horrela gure webgunean eskuragarri dauden funtzionaltasunak, errendimendua eta euskarria hobetu eta garatzen jarraitu ahal izango baitugu; horrek gure bisitariei buruzko estatistika-informazio anonimoa ematea ekar dezake (baina informazio hori ezingo da erabili erabiltzaile zehatzik identifikatzeko);\nPribatutasun-politika honen 4. atalean aipatutakoaren arabera, besteak beste, gure enplegatuetako, agenteetako, bazkide komertzialetako edozeini edo Applus Taldeko beste enpresa batzuei, datu pertsonalak tratatzen dituztenei, emateko, pribatutasun-politika honetan zehaztutako xedeekin;\nHirugarren zerbitzu-emaileek eta guk kontratatutako hornitzaileek datu pertsonaletarako sarbidea eduki ahal izan dezaten, pribatutasun-politika honetan zehaztutako xedeak betetzeko behar diren zerbitzuak eman diezazkiguten;\nHirugarrenentzako edozein komunikaziotarako, due diligence prozesuen zati gisa behar denaren arabera, kide garen enpresak berregituratzeko eragiketen testuinguruan, pribatutasun-politika honen 4 (d) atalean xedatutakoarekin bat etorriz;\nApplus+ek, kasuan-kasuan, datu pertsonalak bere interes legitimoetan oinarrituta tratatzen dituenean, oreka-proba bat egingo du zure interesak edo zure funtsezko eskubideak eta askatasunak gure interes legitimoaren aurrean nagusitzen ez direla ziurtatzeko helburuarekin.\n(d) Zure datu pertsonalak xede hauetarako tratatuko ditugu, baldin eta aurretik baimena eman baduzu:\nIzena ematen duzun zozketetan eta sustapenetan parte hartzeko;\nBide-segurtasunari buruzko aholku praktikoak, IATren inguruko sustapenak eta deskontuak eta Applus+ek eskainitako berezko produktu eta zerbitzuei buruzko komunikazio komertzialak bidaltzeko;\nZure datu pertsonalak ematen dizkiguzun unean jakinarazten zaizun beste edozein xedetarako, baldin eta aurretik tratamendu zehatz bakoitzerako baimena eman badiguzu.\nZure datu pertsonalak tratatzeko baimena eskatzen badizugu, baimen hori edozein unetan atzera egin ahal izango duzu. Horretarako, gurekin harremanetan jarri beharko duzu, mezu elektroniko bat bidaliz, zure NANaren edo nortasun-agiri baliokidearen kopiarekin batera, helbide honetara: rgpd.automotive@applus.com\nEskubide jakin batzuk dauzkazu zure datu pertsonalei dagokienez, toki-legeriak xedatutakoa gorabehera. Eskubide hauek dira, besteak beste:\nZure datu pertsonalak nola tratatzen ari garen jakitea eta Applus+ek edo taldeko beste sozietate batzuek zuri buruz dauzkaten datu pertsonaletarako sarbidea izatea, kasuan-kasuan;\nDatu pertsonal okerrak edo osatugabeak zuzentzeko eskatzea;\nZure datu pertsonalak ezabatzeko eskatzea datuok bildu ziren xedeetarako beharrezkoak ez direnean, legeria aplikagarriaren arabera;\nZure datu pertsonalen tratamendua mugatzea, inguruabar jakin batzuetan (kasu horretan, Applus+en eskubideak gauzatzeko edo aldezteko soilik erabiliko ditugu datu pertsonalak, kasuaren arabera);\nZure datu pertsonalen tratamenduaren aurka egitea, inguruabar jakin batzuk kontuan hartuta eta zure egoera bereziarekin zerikusia duten arrazoiak direla medio (kasu horretan, aginduzko arrazoi legitimoengatik edo Applus+en eskubideak gauzatzeko edo aldezteko soilik erabiliko ditugu datu pertsonalak, kasuaren arabera).\nDatuen eramangarritasunerako eskubidea erabiltzea; horren bidez, datu pertsonalak baliatzeko oztoporik gabe zeure xedeetarako eta zenbait zerbitzutarako erabiltzeko moduko formatu elektroniko batean jaso eta berrerabili ahal izango dituzu, baita hirugarren bati transmititzeko ere.\nTratamendu jakin bati dagokionez eman duzun baimena edozein modutan atzera botatzea.\nGomendatzen dizugu zure informazio pertsonala eguneratzeko edo zuzentzeko gurekin harremanetan jartzea, hura aldatu bezain laster, edo zuri buruz dauzkagun datuak okerrak badira.\nApplus+ek, kasuaren arabera, konpromisoa hartzen du zure datu pertsonalak pribatutasun-politika honetan azaldutakoaren arabera eta legeria aplikagarriari jarraituz babesteko. Kontsultaren bat egin nahi baduzu edo zure eskubideak erabiltzeko moduari buruzko informazio gehiago eskatu nahi baduzu, ez izan zalantzarik gurekin harremanetan jartzeko, helbide elektroniko honen bidez.\nApplus+ek inguruabar hauetan partekatuko ditu zure datu pertsonalak hirugarrenekin:\n(a) Zerbitzu-emaileak eta bazkide komertzialak. Zure datu pertsonaletarako sarbidea ahalbidetuko diegu gure zerbitzu-emaileei eta bazkide komertzialei, besteak beste bezeroarentzako arreta-zerbitzua (adibidez, call centerra erabiltzekoa, SMSak edo mezu elektronikoak bidaltzekoa), administrazio-zerbitzuak (adib., fakturak kudeatzekoa), banku-zerbitzuak (adib., zerbitzuak zordunketa- edo kreditu-txartelen bidez kobratzeko ordainketa-pasabidea eskuragarri jartzekoa), informatika-zerbitzuak (adib., datu-baseak edo softwareak kudeatzekoa), auditoretza-zerbitzuak eta egiaztapenekin zerikusia dutenak zein zerga-, aseguru- edo lege-zerbitzuak ematen dizkigutenei.\n(b) Applus+ Taldeko erakundeak. Applus+ ek eman dizugun zerbitzuaren fakturazioari buruzko zure datu pertsonalak parteka ditzake Applus+ Taldeko beste konpainia batzuekin, ekonomia-, zerga-, administrazio-kudeaketako xedeetarako eta albiste eta barne-ikerketako helburuetarako. Esteka honen bidez, Applus+ Taldeko erakundeen zerrenda kontsulta dezakezu: www.applus.com/appluscompanies\n(c) Segurtasun-indar eta -kidegoak, epaileak eta auzitegiak, erakunde arautzaileak, gobernu-agintariak edo bestelako hirugarren eskudunak. Zure datu pertsonalak hirugarren horiekin partekatu ahal izango ditugu legezko edo arauzko betebehar bat betetzeko edo bai geure eskubideak bai hirugarrenen eskubideak beste edozein modutan babesteko beharrezkoa denean.\n(d) Aktiboen erosleak eta fusioa. Gure aktibo eta negozio guztiak edo ia guztiak erosten dituen edo eskualdatzen dizkiogun edozein hirugarrenekin edo fusio, finkapen, integrazio edo antzeko berregituraketa bat egiten dugunekin partekatuko ditugu zure datu pertsonalak. Salmenta edo eskualdaketa hori gertatzen bada, arrazoizko ahalegin guztiak egingo ditugu zure datu pertsonalak eskualdatzen dizkiogun erakundeak pribatutasun-politika honekin bat etorriz tratatzen dituela bermatzeko.\nNegozio global baten zati gisa dihardugunez, arestian aipatutako hartzaileak zure jurisdikziotik kanpo (edo zerbitzuak ematen ditugun horretatik kanpo) egon daitezke, baita Europar Batasunetik (“EB”) kanpoko hirugarren herrialdeetan ere, eta horiei dagokienez uste da ez dutela datu pertsonalen babes-maila egokirik ematen. Mesedez, ikusi “Datuen nazioarteko transferentziak” atala informazio gehiago jasotzeko.\nTratatutako datu pertsonalen arriskurako egokia den segurtasun-maila bermatzeko neurri teknikoak eta antolamendu-neurriak ezartzen ditugu. Neurri horien xedea datu pertsonalen etengabeko osotasuna eta konfidentzialtasuna bermatzea da. Neurri horiek aldizka ebaluatzen ditugu, tratamenduaren segurtasuna bermatzeko asmoz.\nZurekin harremana dugun bitartean eta une horretatik aurrera bost (5) urteko aldian gordeko ditugu zure datu pertsonalak. Tarte hori igarotakoan, legea betetzeko horretara behartuta bagaude edo datu pertsonalak gordetzeko arrazoiz eskatzen duten erreklamazioak edo kexak ebazteke badaude soilik gordeko ditugu zure datu pertsonalak.\nTratamenduaren xedea zozketetan edo antzeko sustapenetan parte hartzea bada, zozketa edo sustapen zehatzean izena ematen duzunetik hori burutu eta urte bat (1) igaro arteko denborara mugatuko da gordetzeko aldia.\nZure datu pertsonalak Europar Batasuneko legeriaren arabera datu pertsonalen babes-maila egokirik ematen ez duten herrialdeetara (adibidez, Filipinetara edo Ameriketako Estatu Batuetara) transferitu, eta hor gorde eta tratatu ahal dira.\nBerme egokiak (bereziki, kontratu-konpromisoak) ezarri ditugu, legezko betekizun aplikagarrien arabera, zure datuak egokiro babestuta daudela bermatzeko asmoz, Europako Batzordeak onetsitako ereduzko kontratu-klausuletan oinarrituta. Hemen kontsultatu ahal izango dituzu:\nErkidegoko datu pertsonalak hirugarren herrialdeetara transferitzeko ereduzko kontratu-klausulak (tratamenduaren arduradunen arteko transferentziak): 2004/915/CE Erabakia\nDatu pertsonalak hirugarren herrialdeetan kokatutako tratamenduaren arduradunei transferitzeko ereduzko kontratu-klausulak: 2010/81/UE Erabakia\nBerme egoki horiei buruzko informazio gehiago eskuratzeko, jarri harremanetan gurekin politika honen 8. atalean azaltzen den moduan.\nApplus+, kasuaren arabera, datuen tratamenduaren arduraduna da biltzen eta tratatzen ditugun datu pertsonalei dagokienez.\nZure datu pertsonalen tratamenduaren inguruko galderak edo zalantzak badauzkazu, jarri harremanetan gurekin helbide honen bitartez: rgpd.automotive@applus.com.\nZurekin elkarlanean aritzeko konpromisoa daukagu, pribatutasunarekin zerikusia duen edozein erreklamazio edo zalantzari dagokionez bidezko ebazpen bat lortze aldera. Hala ere, zure erreklamazio edo zalantzarekin lagundu ezin izan dizugula uste baduzu, Datuak Babesteko Espainiako Bulegoan erreklamazio bat aurkezteko eskubidea edukiko duzu, haren webgunearen bidez: www.agpd.es.\nPribatutasun-politika honen kopia bat eskatzeko eskubidea daukazu, arestian aipatutako harremanetarako datuak erabiliz. Pribatutasun-politika hau noizbehinka alda daiteke, beharrezkotzat jotzen denaren arabera.\nPribatutasun-politika hau aldatzen badugu, pribatutasun-politikaren aldaketak jakinaraziko dizkizugu tratamenduaren ezaugarrietan funtsezko eragina daukatenean edo beste era batean zugan funtsezko eragina daukatenean. Aurrerapen nahikoarekin jakinaraziko dizugu, zure eskubideak (adibidez, besteak beste, tratamenduaren aurka egitekoa) erabiltzeko aukera izan dezazun.\nEra berean, eta Applus+ edozein tratamendu-jarduera burutzeko baimenean oinarritzen den heinean, baimena eskatzen dizugula ziurtatuko dugu, arestian aipaturiko aldaketek kasuan kasuko tratamenduan funtsezko eragina eduki dezaketenean, aldaketa horiek gauzatu baino lehen.\nMaiatza 25, 2018


Yerai Varela eta Araitz Etxabe ibarreko onenak Behobian - Debagoiena - Goiena.eus\nYerai Varela eta Araitz Etxabe ibarreko onenak Behobian\nXabier Urzelai 2013-11-12 12:40\nUrtero parte-hartze errekorrak gainditzen dabilen lasterketak erabat harrapatu ditu ibarreko atletak, guretik ere jende uholdea joan zelako domekan Donostiara. Ez dakigu zenbatek hasi zuten lasterketa, baina bai 506 lagunek lortu zutela helmugara iristea. Ibarrekoen artean azkarrenak izan ziren Yerai Varela oñatiarra (1:09:44) eta Araitz Etxabe arrasatearra (1:27:26). Oñatiko Asier eta Maider Osinagaren (2:41:59) meritua, baina, ez da txikiagoa. Biba zuek! [Sailkapena osorik barruan, eta astelehenean erreportaje zabala Goiena paperean]. • [ARGAZKI GALERIA]\nFUTBOLA Antzuola 5 - Real Union 1, Getariako 1 - UDA 2, Bergara 2 - Hernani 2, Tolosa 4 - Aloña 2, Mondra 4 - Aloña 2\nESKUBALOIA Ford Mugarri eta Bergara KE taldeek garaipena lortu dute\nSASKIBALOIA MUk bosgarren garaipena lortu zuen Gasteizen\nPedro Nimo izan da Behobia-Donostiako 49. edizioko protagonistetako bat, baina ez bakarra. Lasterketa hasi eta taldea osatu du Marc Roig, Chema Martínez eta Alberto Revueltarekin. 5. Kilometroan 16 minutuko denbora egin du Nimo-k. Gaintxurizketako aldapan Pedro Nimo-k metro batzuk hartu ditu eta Alberto Revuelta gipuzkoarra geratu egin da. Gipuzkoarrak lur jota bukatu du lasterketa 25. postuan.\nMarc Roig-ek eta Chema Martínez-ek Pedro Nimo harrapatu dute eta buruko taldea 10. kilometrora ailegatu da 32:57 denborarekin. Hor, Marc Roig kataluniarrak jo du erasoa Lezon eta Chema Martínez geratu egin da. Nimok gertutik jarraitu du Roig, segidan harrapatu egin du eta Pasaiako portuan jo du eraso erabakigarria (15. kilometroan), 48:39 denborarekin. Eta, azken kilometroak bakarrik eginda helmugaratu da.\nEmakumezkoetan, berriz, ez zegoen faborito garbirik, eta Gipuzkoan geratu da txapela, Claudia Behobidek irabazi du-eta lasterketa 1:16:20-ko denborarekin.\nBailarakoen artean, iaz moduan, Yerai Varela izan da korrikalari azkarrena, baina oraindik ez dugu denbora ofizialen berririk izan. Bihar, astelehena, Goiena paperak lau orriko erreportajea ekarriko du, eta Harmailatik saioak tarte berezia eskainiko dio, 21:23an.


LEIHOAK - TEATRO PARAISO | Agenda Tolosa\nHaizea txistuka eta hotz asko egiten du. Gaua itxia da. Albisteetan hotz-bolada, elurra eta euria iragarri dute. Ezin da etxetik atera.\nEmakumea aspertuta eta nahigabetuta dago. Bere kafe kikara berotzen duen bitartean bere baitan bilduta geratu da leihotik begira. Sorgortuta, leihoko ganduaren gainean marrazten hasi da bere hatz adierazlearekin. Leihoak kolorea aldatu du. Gaueko itzal urdinen artean leunki dantza egiten duen neskato baten soslaia sortzen da. Haizeak gogorrago egiten du txistu eta haizezko instrumentuen sinfonia ezti bilakatu da. Arrain eta karramarroen unibertso ederra, anemona eta landare bitxien baso batez inguratuak. Espazioa itsas kosmos eraldatu da. Itsas landare mundua zabaltzen da gure aurrean, ilargiaren argipean dantzatzen duten beso loratuen antzera.\nJolasaren bidez, bizitzako lehendabiziko urteetako irudien eraikuntza eta deseraikuntza gogora dakarren bidaia batean murgilduko dira ikus-entzuleak, imajinario magiko eta fantasiazkoa birsortuz. Itzaletatik argira, abstraktutik irudizkora, hainbat irudik adiskidetasunean bizitzearen esperientzia liluragarrian murgilaraziko gaituen jolas bat sortuko dute.\nIkuskizunaren dramaturgiak ere irakurketa bat izango du publiko helduarentzat. Bertan emakume batek abentura ezinbestekoa biziko du, galdutako jakin-mina berreskuratzea ekarriko diona. Horrela, berrikasi eta berriro hunkitzeko leku batera bidaiatuko du, artean neskato baten moduan jolasten zuen garai batera, eta bere haurtzaroaren lurraldean barneratuko da eta leiho batean barna bidaiatuko duen, jolasean eta mundua deskubritzeko ametsetan zen neskato bat bizi zen garai eta leku batera.\nInterpreteak: Rosa A. García - Jone Amezaga / Miren Lizeaga\nTeknikaria biran: Asier Calahorro - Kandela Iluminación\nBideoaren laguntzailea: Paula Alemán\nEszenografiaren diseinua: Jesús Nieto\nJantzien diseinua: Alejandra Calderón\nArgiztapenaren diseinua: Jesús Nieto\nMusika: Pedro Girao\nDramaturgia eta Zuzendaritza: Jesús Nieto\nAdina: 2-5 urte eta familia


Itunpeko patronalei norbanako erreklamazioak aurkeztuko dizkie ELAk\nHelburua, inposaturiko murrizketak atzera botatzea eta langileei soldatatik kendutako % 5a bueltatzea.\nItunpeko irakaskuntzako patronal ezberdinei norbanako salaketak aurkeztuko dizkie ELA sindikatuak, inposaturiko murrizketak atzera bota ditzaten eta langileei soldatatik kendutako % 5a bueltatzeko helburuarekin.\nSindikatuak gaur azaldu duenez, soldata eta lan-baldintzek ez dute zerikusirik krisiarekin. Horregatik, patronalei soldatak bere osotasunean ordaintzeko exijitu die ELAk, eta Eusko Jaurlaritzari itunpeko irakaskuntzan inposaturiko murrizketak atzera bota ditzala eskatu dio.\nEAEko Auzitegi Nagusiaren epaiak langileei eta sindikatuari arrazoia ematen diela azpimarratu du ELAk. Soldatak bere osotasunean ez ordaintzeko patronalek harturiko erabakia legearen aurkakotzat jotzen du, sindikatuaren ustez.\nNahiz eta gatazka honen hasieran patronalek adierazi epaitegiek arrazoia kentzen bazien murrizturiko soldatak langileei bueltatuko lizkiguketela, badirudi orain iritziz aldatu dutela, salatu du ELAk.\nGogoratu dutenez, Kristau Eskolak (EAEko patronal garrantzitsuena) esan du epaia betez gero zentroak bere orokortasunean bideraezinak bihurtuko direla. Kritika horiek salatu egin ditu ELAk eta langileak defendatzeko azkenera arte borrokatuko dutela nabarmendu dute.\nInformazio gehiago:Eitb: Itunpeko patronalei norbanako erreklamazioak aurkeztuko dizkie ELAk


1. Humanizazioa gaur eta hemen bi lehentasun dituen konpromiso eraikitzailea da: alde batetik, sufrimendu pertsonalak eta kolektiboak murriztea; eta, bestetik, harreman pertsonalak, sozialak eta politikoak berriz osatzea. Bere abiapuntua giza duintasunaren balio gorena da, bere ibilgailua eskuzabaltasuna da eta bere xedea bizikidetzaren berradiskidetzea da.\n2. Humanizazioa, beraz, hau jakitea baino ez da: “sufrimenduak murriztea eta harremanak berriz osatzea edozein interes alderdikoi baino balio handiagoa duen lehentasuna da”. Euskal bake- eta bizikidetza-prozesuan parte hartzen duten aktore guztiak humanizazio-konpromisoan elkargune eraikitzaile bat bilatzera gonbidatzen ditugu. Bereziki, humanizazio-akordio soziala eta politikoa bultzatzeko prozesuaren buru izatea eskatzen diegu alderdiei eta instituzioei.


Sestaoko Udala - Behargintzak ekintzaileei laguntzeko programa jarriko du martxan, guztira 12 plazarekin\nBehargintzak ekintzaileei laguntzeko programa jarriko du martxan, guztira 12 plazarekin\nSestaoko Behargintzak ekintzailetza-programa bat jarriko du martxan enpresa-ideia bat garatu nahi duten edo negozio berri bat martxan jartzeko urratsa ematen duten guztiei.\nUrtero bezala, Lanbide-Euskal Enplegu Zerbitzuak ekintzaileei laguntzeko diru-laguntzen deialdia onartu dute 2018-2019 aldirako, ekintzailetzaren tokiko proiektuen esparruan. Sestaoko Udalak, Behargintza Zentroaren bitartez, proiektuaren erakunde laguntzaileetako bat izendatu du, eta, beraz, 13.000 euroko diru-laguntza jasoko du proiektu hau garatzeko.\nLanbidek aurten Behargintzari 12 pertsonarekin lan egiteko aukera eman dio; hamar, enpresa-ideia bat garatzeko programan, eta bi, enpresa-jarduera berriak martxan jartzeko programan.\nHona hemen Sestaoko Behargintzari esleitu zaizkion lekuak, sexu eta adinaren arabera:\n< 30 urte (emakumeak)\n< 30 urte (gizonak)\n≥ 30 urte (emakumeak)\n≥ 30 urte (gizonak)\nEnplegu Zerbitzuak ezarritako baldintzen arabera, lehenengoek 1.000 euroko laguntza eskuratu ahal izango dute enpresa-ideia bat garatzeko. Negozio berria sortzeko urratsa ematen dutenek, berriz, 1.500 euroko diru-laguntza jasoko dute. Zenbateko horiek % 15 areagotuko dira ekintzailea emakumea baldin bada, eta beste % 15, parte-hartzailea 18 urtetik 30 urtera bitartekoa bada.\nEkintzailetza programa, edozein aldaeratan izanik ere, Sestaon erroldatuta eta langabezian dauden pertsonei bideratuta egongo da. Ikastaroek bi hilabeteko iraupena izango dute, eta martxoaren 6tik maiatzaren 5era bitartean egingo dira. Interesdunek martxoaren 4ra arteko epea dute (eguerdiko 12:00ak arte) Udal Erregistroan izena emateko.\nParte-hartzaileak aukeratzean, kontuan hartuko dira honako hauek: sustatzaileen egokitasun-maila, bateragarritasuna eta haien ideia, zenbat denbora daramaten langabezian eta bideragarritasun-plana edo negozio-ideia.\nEnpresa-ideia berriak garatzeko programaren helburua da, edozein jarduera-adarretako negozio-ideian oinarrituta, ekintzaileak analisia egitea eta bideragarritasun-plana garatzea, ondoren Behargintzan aurkezteko, baliozkotzat jo dadin.\nEra berean, enpresa-jarduera berriak martxan jartzeko programaren helburua da sustatzaileak, definitutako negozio-ideia batetik eta garatutako bideragarritasun-plan batetik abiatuta, enpresa edo negozio hori sortzeko beharrezkoak diren urratsak ematea eta Jarduera Ekonomikoen gaineko Zergan alta ematea.\nEdozein informaziorako Behargintza Zentrora jo daiteke, edo, bestela, Behargintzaren web orria kontsultatu. Bertatik, aurkeztu beharreko dokumentazioa, laburpena eta dagokion araudia jasotzen dituen eskabide orriak deskarga daitezke.


Bidaia-asegurua - Laboral Kutxa\nHasiera Partikularrak Aseguruak Bidaia-asegurua\nKalkulatu zure bidaia-aseguruaren prezioa\nNora bidaiatzeko asmoa duzu?\nEspainia: Estatuan zehar soilik bidaiatzeko asmoa baduzu.\nEuropa: Europar Batasuneko herrialdeetara bidaiatzeko.\nMunduko gainerako lurraldeak: edozein herrialdetara bidaiatzeko.\nMunduko gainerako lurraldeak\nZenbat pertsona sartu nahi dituzu aseguruan?\nEspainia Europa Munduko gainerako lurraldeak\nAldatu zure hautapena\nModalitate hau eskaintzen dizugu:\nHonako bi modalitate hauek dituzu aukeran:\nBarnean hartzen ditu\nLekualdatze sanitarioa eta aberriratzea\nIstripu-asegurua 30.000 €-raino\nGastu medikoak 100.000 €-raino\nHasi gabeko bidaia etetea 900 €-raino\nFakturatutako ekipajea galdu, kaltetu edo lapurtzea 750 €-raino\nEkipajea atzeratzea 150 €-raino\nLege-laguntza 600 €-raino\n000,00 € % 20ko deskontua 2019/08/31ra arte\nGastu medikoak 200.000 €-raino\nHasi gabeko bidaia etetea 3.000 €-raino\nFakturatutako ekipajea galdu, kaltetu edo lapurtzea 1.200 €-raino\nEkipajea atzeratzea 300 €-raino\nLege-laguntza 3.000 €-raino\n* 74 urtetik gorakoentzat, prezioa aldatu egin daiteke.\nBIDAIA-ASEGURUAREN MODALITATE GUZTIAK\nTotal Fun* Asegurua\nMunduan zehar bidaiatzeko, nahitaezko estaldurekin.\nGure herrialdera edo Schengen zonaldera bidaian datozenentzat.\nKezkarik gabe kirolaz gozatu nahi dutenentzat. Egunka kontrata daiteke.\nItsas bidaietarako Asegurua\nEdo horrelakoak barne hartzen dituzten bidaietarako asegurua.\nZure bidaietan ekipajeaz kezkatu ez zaitezen.\nHasi gabekoa. Bidaia ezeztatzeko 30 arrazoi onartzen ditu. STOP modalitatea.\nEski eta Snow Bidaia-asegurua\nPistako sorospen-gastuak, forfaitaren eta eski-ikastaroen dirua itzultzea eta eski-materialaren lapurretagatiko/galeragatiko kalte-ordaina.\nTalde bidaietarako Asegurua\n10 lagunetik gorako taldean munduko edozein lekutara bidaiatzeko, dela distantzia laburra edo luzea.\nUrteko tarifak ditu, 90 egunera arteko egonaldietarako.\nEgonaldi luzeko Asegurua***\nUrteko tarifak ditu, egonaldi luzeetarako egokia.\n** Baldintza partikularretan adierazitako mugaraino: gehienez 3.000 €.\n*** 74 urtetik aurrera, ezin dira MAIZKO BIDAIAK ETA EGONALDI LUZEAK produktuak harpidetu.\nIFK-zk. B 75060988 duen eta Aseguruen eta Pentsio Funtsen Zuzendaritza Nagusiaren Aseguru Bitartekarien Erregistro Administratibo Berezian OV-0072 gakoarekin inskribatuta dagoen Caja Laboral Bancaseguros SLU banku-aseguruen operadore lotetsiaren bitartekaritzako asegurua. Erantzukizun Zibila eta Finantza Gaitasuna indarrean dagoen legediaren arabera estaliak. Arriskuaren aseguratzailea: Europ Assistance, S.A. sucursal en España, IFK-zk. hau duena: W-2504100-E. Informazio-oharra\nMundu osorako bidaietarako.\nHasi gabeko bidaia ezeztatzea, 300 €-raino pertsonako.\nAtzerriko gastu medikoak, 4.500 €-raino pertsonako.\nAberriratzea eta lekualdatze sanitarioa.\nFakturatutako ekipajea galtzea, hondatzea edo lapurtzea, gehienez 300 € pertsonako.\nFakturatu gabeko ekipajerako estaldura.\nErantzukizun zibil pribatua, 30.000 €-raino pertsonako.\nEspainian eta Europan zehar bidaiatzeko.\nAtzerriko gastu medikoak, gehienez 900 € pertsonako.\nFakturatutako ekipajea galtzea, hondatzea edo lapurtzea, gehienez 30 € pertsonako.\nEska iezaguzu informazioa eta zure talde-bidaiarako azterketa egingo dizugu.\nMaizko bidaiak (urtekoa)\nUrtebetean egingo dituzun bidaia guztietarako. Bidaia bakoitzak 90 egun baino gutxiagoko iraupena izan behar du. Urteko tarifa.\nZER ESTALDURA HARTZEN DITU BARNE?\nLaguntza medikoa eta aberriratzea, 60.000 €-ko gastu medikoak Europan eta 100.000 €-koak munduko gainerako herrialdeetan.\nEkipaje-estaldura, dirua itzultzea atzerapenengatik, lege-laguntza eta istripu-asegurua.\nHasi gabeko bidaia ezeztatzeko estaldura, 1.500 €-raino.\nNeguko kiroletarako estaldura.\nEspainia Europa Mundua\nBanakakoa 112€ 140€ 337€\nBikotearentzat 125€ 189€ 461€\nFamiliarra 145€ 257€ 639€\nEgonaldi luzeak (urtekoa)\nEgonaldi luzeetarako asegurua.\nLaguntza medikoa eta aberriratzea, 60.000 €-ko gastu medikoak Europan eta 200.000 €-koak munduko gainerako herrialdeetan.\nSEI HILABETEKO ESTALDURA 481€ 1.061€\nURTEBETEKO ESTALDURA 728€ 1.591€\nZure oporrez lasai gozatzeko, munduko edozein lekutan\nGastu medikoak atzerrian, 100.000 €-raino.\nHasi gabeko bidaia ezeztatzea, 900 €-raino.\nKalte-ordaina ekipajeengatik eta dirua itzultzea atzerapenengatik.\nLege-laguntza eta erantzukizun zibila atzerrian.\nBarne hartzen du istripu-asegurua, 30.000 €-raino.\n5 egun 17€ 27€ 58€\n6 - 10 egun 23€ 33€ 77€\n11 - 16 egun 26€ 37€ 98€\n17 - 24 egun 29€ 43€ 108€\n25 - 32 egun 34€ 48€ 126€\nBeste hilabete bat 34€ 44€ 101€\nTOTAL Fun modalitatearen ezaugarri berak, baina kapital-estaldura handiagoak.\nGastu medikoak atzerrian, 200.000 €-raino.\nHasi gabeko bidaia ezeztatzea, 3.000 €-raino.\nKalte-ordain handiagoa ekipajeengatik eta dirua itzultzea atzerapenengatik.\nLege-laguntza osoagoa eta erantzukizun zibila atzerrian.\n5 egun 38€ 144€\n6 - 10 egun 51€ 194€\n11 - 16 egun 54€ 248€\n17 - 24 egun 58€ 273€\n25 - 32 egun 67€ 315€\nBeste hilabete bat 54€ 256€\n5 egun 30€ 71€\n6 - 10 egun 41€ 96€\n11 - 16 egun 43€ 119€\n17 - 24 egun 47€ 135€\n25 - 32 egun 54€ 155€\nBeste hilabete bat 44€ 124€\nSchengen zonaldeko herrialdeetara bidaiatuko duten atzerritarrentzat.\nAberriratzea eta gastu medikoak, 30.000 €-raino.\n7 egun 40€\n15 egun 45€\n31 egun 58€\n62 egun 116€\n92 egun 201€\n120 egun 230€\nBeste hilabete bat 58€\nAbenturaz % 100ean goza dezazun.\nAberriratzea eta 15.000€-raino gastu medikuak atzerrian.\nFakturatu gabeko ekipajeetarako estaldura. Bizikleta erreskatatu, jaso eta bidaltzea hartzen ditu barne, 200 €-raino.\nAmateur kirolak egitea estaltzen du.\nEgunka kontrata daiteke.\nEgun bateraino 9€ 15€ 24€\n3 eguneraino 19€ 29€ 49€\n7 eguneraino 39€ 69€ 99€\n15 eguneraino 53€ 87€ 147€\n32 eguneraino 104€ 167€ 278€\nBeste hilabete bat 79€ 127€ 212€\nItsasoan gerta daitekeenaren aurrean estaldura izateko.\nGastu medikoak atzerrian, 100.000 €-raino (itsasontziaren barruan 10.000 €-raino).\nEkipaje-estaldura eta dirua itzultzea atzerapenengatik.\nLege-laguntza eta erantzukizun zibila.\nEspainia Europa eta Mediterraneo itsasertzekoak Mundua\n5 eguneraino 34€ 37€ 68€\n10 eguneraino 35€ 62€ 89€\n16 eguneraino 54€ 70€ 112€\n24 eguneraino 60€ 83€ 125€\n32 eguneraino 64€ 93€ 146€\nBeste hilabete bat 50€ 86€ 120€\nEkipajea bilatu eta aurkitzea, fakturatutako ekipajea galtzea, hondatzea edo lapurtzea.\n3.000 edo 6.000 €-raino.\nEkipaje-estaldura 3.000 € gehienez 33€\nEkipaje-estaldura 6.000 € gehienez 47€\nPrezioak poliza bakoitzeko\nHasi gabeko bidaia ezeztatzeko asegurua.\nHasi gabeko bidaia ezeztatzeko asegurua. zure bidaiaren zenbateko osoaren % 3an soilik.\nBidaia ezeztatzeko 30 arrazoi aintzat hartzen ditu.\nEZEREZTE-ASEGURUAREN PREZIOA Bidaiaren prezioaren % 3\nESKI ETA SNOW\nGastu medikoak atzerrian, 6.000 €-raino.\nPistako sorospen-gastuak, 600 €-raino.\nForfaitaren kostua itzultzea, 150 €-raino.\nEski-eskolen kostua itzultzea, 150 €-raino.\nKalte-ordaina eski-materiala lapurtu edo galtzeagatik, 300 €-raino.\n1 eta 3 egun bitartean 30€\n4 eta 10 egun bitartean 48€\nDenboraldi osoa 116€\nZure bidaiak 90 egunetik gorako iraupena du eta ezin dizugu prezio bat eskaini. Emazkiguzu zure datuak eta harremanetan jarriko gara, eskaintza pertsonalizatu bat egiteko.\nEman iezaguzu zure datuak eta zurekin harremanetan jarriko gara kontratazioa amaitzeko.\nTarifak eta Estaldurak\nAseguruen Produktuen Informazio Dokumentua - FUN\nAseguruen Produktuen Informazio Dokumentua - TOTAL FUN\nBitartekariaren kontratu aurreko informazioa


Usurbilgo udalbatzako talde politiko guztiek bat egin dute Jose Luis Zumeta artista handiari egindako agur xumean - Albisteak - Usurbil\nUsurbilgo udalbatzako talde politiko guztiek bat egin dute Jose Luis Zumeta artista handiari egindako agur xumean\nLore bana jarri dute Usurbilgo Udaleko zinegotzi guztiek Jose Luis Zumetaren muralaren oinetan. Herritarrek Zumeta agurtzeko mezuak udalari helarazteko eskatu dute, eta ezohiko egoera hau aldatzen denean herri omenaldi handiagoa egingo diote.\nUsurbilgo udalbatzako zinegotzi guztiek bat egin dute, gaur eguerdian, Jose Luis Zumeta artista handiari egindako agur xumean. Lore bana jarri dute hark egindako muralaren oinetan, agur xume gisara. Herritarrek goizean goizetik euren ekimenez hasitako lore eskaintzarekin bat egin du, horrela, udalak. Zumeta agurtzeko moduetako bat izan da, ezohiko egoera kontuan hartuta, oraingoz besterik egin ezinean, baina bestelakoak ere iragarri dituzte.\nLehenik eta behin, usurbildarrei Zumeta agurtzeko modua eskaini nahi die udalak. Besteak beste, Joxean Artze edo Mikel Laboa hil zirenean bezala, liburu zuri bat eskainiko die, konfinamendu garaietara egokitua: nahiago duten formatua erabiliz, euren mezuak udalari helaraztea eskatu dute, asteburuan bertan. Argazkiak, testuak, marrazkiak, bideoak... edozer izan daiteke. Mezuak posta elektronikoz edo Whatsappez bidaltzea eskatu dute: komunikazioa@usurbil.eus helbidera idatzita, edo 688 602 207 telefonora bidalita. Mezu guztiak jaso eta bideo batean argitaratuko dira hurrengo egunetan.\nEzohiko egoera hau aldatzen denean, eta horretarako baldintzak daudenean, herri omenaldi handiagoa antolatuko dutela iragarri dute.\nOmenaldiaren momentua, bideoan:


Clay Liner Geosintetikoa Archives - HDPE Geomembrane, Dimple Drainage Board / Sheet, Geocell\nHasiera > Produktuak > Clay Liner Geosintetikoa\nGCL Clay Geosynthetic Liner\nSodio bentonitiko iragazgaitza manta naturala (GCL buztin geosintetikoa salgai dago) GCL buztin geosintetiko liner gisa aipatzen da, eta horrek ingurumenaren babeserako material konposatu iragazgaitza eta iragazgaitza mota berri bat da. Kalitate handiko GCL buztin geosintetikoa salgai dago geotextilen eta geotextil ez ehundutakoen arteko bentonitaren partikulak betetzen dituena eta bentonitazko partikulen gaineko ehundu gabeko zuntzekin konbinatzen ditu, teknologia eta ekipamendu bereziaren bidez, beheko ehundura metodoarekin. Aldi berean, proiektuaren beharren arabera, HDPE filmeko geruza (polietilenozko dentsitate handiko film) geruza iragazgaitzarekin lotu daiteke ingurune bereziaren eraketa egokitzeko, iragazgaitza eta iragazi bikoitza lortzeko Efektu indartsua.\nBentonite Clay Liner Geosintetikoa\nManta iragazgaitza (Bentonite buztin geosintetikoa) material mota geosintetiko bat da, batez ere laku artifizialen prebentziorako erabiltzen den material geosintetikoa, urpekaritza, lurpeko garajea, teilatua lorategia, igerilekua, olio-biltegia eta kimikoa. Geotextile konposatu berezi eta ez ehundutakoen artean betetakoa da Sodio bentonito naturala, handitze handiarekin. Bentonite iragazkortasunarekin egindako marratxoak estalkien bidez egindako metodoek zuntzezko espazio txikiak sor ditzakete, hau da, bentonitoa. Partikulak ezin dira norabide bakar batean mugitzen. Ura aurkitzen den unean, estaldura iragazgaitza koloidial uniforme eta goi-dentsitatea kuxin batean eratzen da, eta horrek eraginkortasunez ura isurtzen du.\nManta iragazgaitza (Bentonite buztin geosintetiko liner) GCL-aren kontrako iragazgaitza mota bat da (eremu lodia lodi trinko trinkoena) eta geomembrana. Bentonitazko buztinezko linterna geosintetiko handiko kalitatea oso garrantzitsua da hondakinak zabortegian, lurpeko urakan, azpiegitura azpiegituretan eta ingurumen ingeniaritzan dauden beste proiektu batzuetan. Sealatzea, isolamendua eta leakage prebentzioa konpontzen ditu, efektu onak eta erresistentzia suntsitzaile sendoa.


Game Komisario itzultzen Online. Play for free\nGame Komisario itzultzen\nPlay jokoa Komisario itzultzen Online:\nGame Description Komisario itzultzen\nEta hemen joko berezia duten depositu handi bat gidatzeko aukera emango digu, eta saiatu euren onena emateko tangak eta bestelako ibilgailu blindatu duten etengabe eraso duzu zenbaki handien Horde handi baten aurre egiteko da. Zara haiei aurre egiteko gai, hasiera batean unremarkable depositua at bakarra piloted? Galdera honi erantzun ahal izateko partida honetan aurkitu ahal izango duzu. . Play jokoa Komisario itzultzen konektatuta.\nTekniko jokoa Komisario itzultzen ezaugarri\nGame Komisario itzultzen gehitu: 30.06.2014\nJokoaren tamaina: 2.63 MB\nJokoa jokatzen: 1521 aldiz\nGame Rating: 3.64 errondan 5 (45 kalkuluen arabera,)\nBezalako jokoa Komisario itzultzen Jokoak\nDeskarga jokoa Komisario itzultzen\nEmbed Joko Komisario itzultzen zure web orrian:\nJokoaren txertatu Komisario itzultzen zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Komisario itzultzen, eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Komisario itzultzen-rekin, baita ere, jokoa jokatu zen:


Nehemias 9 BHNT - Navarro-Labourdin Euskara\nNehemias 9 Navarro-Labourdin Euskara (BHNT)\n1. Bada, hilabethe hartaco hogoi eta laugarren egunean, Israelgo semeac bildu ciren barurean, çakuac jaunciric eta buruac lurrez estaliac.\n2. Eta Israelgo semeen odola berecia içan cen odol arrotzeco ume gucietaric; eta xutic jarriric aithorcen cituzten beren bekatuac eta beren arbasoen gaizquiac.\n3. Eta xutitzeco jaiqui ciren, eta beren Jainco Jaunaren legueco liburuan iracurtu çuten egunean lauretan, eta lauretan aithor ematen çuten eta adoratzen çuten beren Jainco Jauna.\n4. Lebitarren mailaren gainean berriz, xutitu ciren Josue, Bani, Cedmihel, Sabania, Boni, Sarebias, Bani eta Canani, eta deihadarca oihu eguin çaroten beren Jainco Jaunari.\n5. Eta Josue, Cedmihel, Boni, Hasebnia, Serebia, Odaia, Sebnia, eta Phathahia lebitarrec erran çuten: Jaiqui çaizte, çuen Jainco Jauna benedica çaçue bethitic bethiraino; benedica beçate, Jauna, çure ospezco icen gora benedicione eta laudorio gucitan.\n6. Çuc, Jauna, çuc bakarric eguin ditutzu cerua, eta ceruetaco cerua, eta hequietaco armada gucia; lurra, eta hartan direnac oro; itsasoac, eta hequietan direnac oro; eta çuc ematen daroeçu guciei bicia; eta ceruco armadac adoratzen çaitu.\n7. Jainco Jauna, çu çare Abram hautatu duçuna, eta Caldearren sutic atheratu duçuna, eta Abrahamen icena eman dioçuna,\n8. Eta haren bihotza çure aitzinean cin aurkitu duçuna, eta harequin patu jo duçuna, hari eta haren ondoregoari emateco Cananearren, Hethearren, Amorhearren, Pherecearren, Jebusearren eta Jerjesearren lurra; eta çure hitzac bethe ditutzuna, ceren baitzare çucena.\n9. Eta Eguiptoan ikusi duçu gure arbasoen atsecabea, eta hequien marrasca ençun duçu itsaso Gorrico heguian.\n10. Eta eman ditutzu eçagutzariac eta sendagailac Faraonen baithan, haren cerbitzari gucien baithan, eta haren lurreco populu gucian; eçagutu duçu alabainan burgoiqui haritu cirela hequien contra; eta çure icena goratu duçu orduan, egungo egunean beçala.\n11. Itsasoa urratu duçu hequien aitzinean, eta leihorrez iragan dira itsasoaren erditic; aldiz, hequien ondotic jarraiquitzen cirenac lecera arthiqui ditutzu, harria ur çurrumbilora beçala.\n12. Lanhozco habean hequien bidatzaile içatu çare egunaz, eta suzco habean gabaz, agueri içan çaquioten hequiec çabilçan bidea.\n13. Halaber jautsi çare Sinaico mendira; hequiequin minçatu çare cerutic, eta eman diozcatzute erabaqui çucenac, eguiazco leguea, ceremoniac eta manamendu onac.\n14. Erakutsi dioçute çure larumbataren sainduesten, eta Moise çure cerbitzariaren escuz eman diozcatzute manamenduac, ceremoniac eta leguea.\n15. Cerutic ere, beren gosean, oguia eman dioçute, eta ura harri mokorretic atheratu dioçute egarri cirenean, eta erran dioçute sar citecen eta goça ceçaten lurra, ceinaren gainean escua alchatu baitzinduen emanen cinaroetela.\n16. Bainan berac eta gure aitac burgoiqui haritu içan dira, gogortu dituzte beren buruac, eta ez dituzte ençun çure manamenduac.\n17. Eta ez dute nahi içan aditu, eta ez dira orhoitu hequiençat eguin cintuen sendagailez. Gogortu dituzte beren buruac, eta bihurri eguitea gatic beçala, burua itzuli dute beren gathibutasunera bihurceco. Çu ordean, Jainco lagunça-eguile, barkatiar, eta urricalmendutsua, luçacor eta urricalpen handitacoa, ez ditutzu bazterrerat utzi;\n18. Ez-etare berençat aratche urthu bat eguin, eta erran çutenean: Hori duc, Israel, hire Jaincoa, Eguiptotic ilki hauena; eta burho gaitzac arthiqui cituztenean.\n19. Çuc ordean, çure urricalpenen handian, ez ditutzu mortuan utzi; lanhozco habea ez da hequien ganic guibelatu egunaz, hequiec beren bidean bidatzeco, ez-etare suzco habea gabaz, hequiei erakusteco bidea ceintaric sarthu behar baitziren.\n20. Eta çure izpiritu ona eman daroeçu hequien arguitzeco, eta çure mana ez duçu kendu hequien ahotic, eta ura eman daroeçu egarrian.\n21. Berrogoi urthez haci ditutzu mortuan, eta etzaiote deusere escastu; hequien soinecoac ez dira çahartu, eta hequien oinac ez dira lehertu.\n22. Eman daroeztetzu erresumac eta populuac, eta çorthean çathitu daroeztetzu; Sehonen lurra, Hefebongo erregueren lurra eta Basango erregue Oguen lurra goçatu dituzte.\n23. Hequien semeac berhatu ditutzu ceruco içarrac beçala, eta erakarri ditutzu lur huntara, ceintaz hequien aitei erran baitzinaroeten sarthuco cirela eta goçatuco çutela.\n24. Eta hequien semeac ethorri dira eta goçatu dute lurra eta hequien aitzinean aphaldu ditutzu hemen egoten ciren Cananearrac, eta hequietaco erregueac eta lekuco populuac escuetara arthiqui daroeztetzu, hequietaz eguin ceçaten nahi çutena.\n25. Hargatic hartu dituzte hiri hazcarrac eta lur gori bat, eta goçatu dituzte etche ontasun orotaric betheac; berceec eguinicaco urteguiac, mahastiac, olibadiac eta fruituac çakarzten çuhaitz asco; eta jan dute, ase eta guicendu dira; eta çure onaren handiaz, goço gucien nasaicia içatu dute.\n26. Bainan hasarretzera ekarri çaituzte, çure ganic urrundu dira, eta beren guibelera arthiqui dute çure leguea; eta çure gana bihurceaz jaçarcen cioten profetac hil dituzte, eta burho handiac arthiqui dituzte.\n27. Eta çuc arthiqui ditutzu beren etsaien escuetara, eta hequiec atsecabetan eçarri dituzte. Eta beren hesturaco orduan, deihadar çure ganat eguin dute, eta çuc cerutic aditu duçu; eta çure urricalpen handiaren arabera, igorri daroeztetzu salbatzaileac, hequien atheratzeco beren etsaien escuetaric.\n28. Eta noiz-etare phausu hartu baitzuten, itzuli dira çure aitzinean gaizquiaren eguitera; eta utzi ditutzu beren etsaien escura, ceinac nausi jarri baitzaizcote. Bihurtu dira çure alderat, deihadar eguin darotzute; eta çuc cerutic ençun eta çure urricalçapenetan ascotan libratu ditutzu.\n29. Eta errequeitu ditutzu çure leguerat itzul citecen. Hequiec berriz, burgoiqui haritu dira, eta ez dituzte ençun çure manamenduac, eta bekatu eguin dute çure erabaquien contra, ceinac bethetzen baditu guiçonac, hequien bidez bicico baita; eta guibelaz itzuli dira, gogortu dituzte beren buruac, eta ez dute ençun.\n30. Eta hequien gainean asco urthez luçatu duçu, eta çure izpirituaz çure profeten arartecoz errequeitu ditutzu; eta ez dute ençun, eta lurretaco jendaien escuetara arthiqui ditutzu.\n31. Bainan çure urricalçapen handietan ez ditutzu alde bat xahutu eta utzi; ceren çu baitzare urricalmenduzco Jainco barkatiarra.\n32. Hargatic orai, oi gure Jainco handi, hazcar eta ikaragarria, hitza eta urricalmendua iduquitzen ditutzuna, gu, gure erregueac, gure buruçaguiac, gure apheçac, gure profetac, gure aitac eta çure populu gucia, Asurgo erregueren egunetaric eta orai arteo atzeman gaituzten çorigaitz gucietaric ez aldara çure beguithartea.\n33. Eta çucena çare çu gure gainera jautsi diren çorigaitz gucietan, ceren eguiaren arabera eguin baituçu; gu aldiz, tzarquerian ibili gare.\n34. Gure erregueec, gure buruçaguiec, gure aphecec eta gure aitec ez dute bethe çure leguea, ez dituzte ençun çure manamenduac ez-eta hequien baithan atheratu ditutzun lekucotasunac.\n35. Eta hequiec beren erreinuetan, hequiençat baliaraci duçun çure ontasun handian, eta aitzinera eman daroeçun lur çabal eta gorian etzaituzte cerbitzatu eta beren jaidura guciz tzarretaric bihurtu ez dira.\n36. Huna non egun gueroni gathibu garen; eta gure arbasoei eman cinaroeten lurra, jan cetzazten hartaco oguia eta hartan diren onac, eta gu guerorri gathibu gare hartan.\n37. Eta gure gainean gure bekatuen gatic eçarri ditutzun erregueençat sorcen dira hartaco fruituac; eta erregueac gure gorphutzen eta gure abereen gainean beren gogara derabilcate nausitasuna, eta hestura handitan gare.\n38. Horien gucien gainean beraz, batasun eguiten dugu eta iscribatzen dugu eta sinatzen dute gure buruçaguiec, gure lebitarrec eta gure aphecec.\n‹ Nehemias 8\nNehemias 10 ›


URDIÑARBEKO IDOKI etxe-merkatua - IDOKI Euskal Herriko Etxe Ekoizleak\n> URDIÑARBEKO IDOKI etxe-merkatua\nURDIÑARBEKO IDOKI etxe-merkatua\nIrailaren 14an larunbatarekin, Nicole eta Patrick LOUSTAU, Urdiñarbeko behi gorri hazleek, IDOKI etxe merkatua errezebitzen dute Ahetzetxegohenean, goizeko 10tatik arratsaldeko 2ak arte : IDOKI etxe ekoizleen merkatua, etxalde bisitak eta IDOKI bazkaria.\n2006. urteko udaz geroz, etxaldeen ateak idekitzen ditu IDOKIk, jendeari laborarien eguneroko lana eta engaiamenduak gardentasun osoz erakusteko.\nEtxalde-bisitak talde ttipietan egiten direnez, laborariekin mintzatzeko eta etxaldearen bizia hobeki ezagutzeko aukera emaiten da.\nSalmenta garatzen duten hainbat laborarik parte hartzen dute IDOKI etxe-ekoizleen merkatuan, tokian bertan kalitateko etxe ekoizpen ainitz egiten dela erakusteko. Bakoitzarekin zuzenki mintzatzeko denbora hartzen da merkatu denboran.\nEtxe-merkatuak antolatuz, giro goxo batean nahi dugu eguna pasatu laborariek zerbitzatu bazkari on baten inguruan !\nUrdiñarbeko Ahetzetxegohenea etxaldean errezebitzen gaitu LOUSTAU familiak.\nPatrick LOUSTAUk behi gorriak hazten ditu eta xahalkia zuzenean saltzen du azken urtetan.\nLaborantza eskolatik landa etxen plantatu zen 1994.-urtean behi gorri tropa batekin.\nUrdiñarbeko Ahetzea kartieleko mendixken ondo horietan kokatzen da etxaltea, Le Chistéra jatetxean gibelaldian.\nBehiak gehienik belarrean hazten ditu. Osoki kanpoan egoiten dira bedatsetik larrazkena arte. Uda, etxearen ondoko mendixka batean igaraiten dute behiek. Aldiz neguan, aroaren arabera behiak kanporat elkitzen dira.\nEtxaldean egin arto eta belarrez hazten ditu behiak.\nGeinatze denboran, jitez organismorik gabeko zapakina gehitzen diet (soja, koltza, edo iguzkilore zapakinak). Xahaleek amaren esnea egoskatzen dute.\nOhizko behi hazkuntza maite duenez, lekuko jendeari xahalkia eskaintzeaz bozten da. Xiberoko sukaldari adiskideekin ere lan egiten du.\nAhetzetxegohenea etxaldearen bisitak LOUSTAU familiarekin : Akitanaiko behi gorriak eta ahatxeak, alhagiak eta bazkatzeko moldeak, gizentaraztea edo geinatzea, salmenta züzena.\nTalde ttipietan : 10.00tan (euskaraz), 11.00tan eta 12.00tan.\nIDOKI etxe-merkatua, Ahetzetxegohenean.\nIDOKI etxe-ekoizpenen ainiztasuna erakusteko, IDOKI etxe ekoizle frango heldu dira merkatuan parte hartzera : :\nAhetzetxegoheneko etxaldearen haragia salgai. Bazkariko ahatxekia saltsan sukaldatua eta airerik gabeko moltsetan emana salgai dateke. Etxerat ekarria izanen den behikia edo ahatxekia ere manatzen ahal date.\nOssau Irati ardi gasna, bio : EKIBEGIA (Donaixti-Ibarre)\nAhatekia, ahateki gibel-gizena eta ahatekia gurinean : Sylvie et Alain FOURCADE (Behauze)\nBehi gasna : AGERREGAIA etxaldea (Gotaine)\nErreximentak eta fruitu landuak: Eztitxu SABAROTS, MAMIÑO (Aldude)\nAhuntz gasna : ferme JAIKO BORDA, Claude Kratochvil (Aintzila)\nKintoa xerrikia, Ezpeletako biperra, Arroltze, oillaskoak: HARANEA etxaldea (Itsasu)\nPastak : XEMIANIA etxaldea, Jean-Michel Etchegaray (Behauze)\nBaratzekiak : AHALEN LURRAK, Odile & Christian Varin (Onaso)\nArtegintzako tokiko eskulan egileak gomit dira IDOKI etxe-merkatura.\nLUR SASKIA : Sandra Luca (Ürrüstoi-Larrabile)\nBarrentéguy Stéphanie, moda tresnak\nDelamour Coralie, zurezko tresnak et apaindurak\nClovila, Claudio Vila: joiak\nHori To Design :berreziklatü kasketak\nIDOKI BAZKARIA etxe-ekoizpeneekin prestatua\nZintzur bustitzea alageratuko dute OILARRAK taldeko kantari zonbaitek.\nBazkaria eguerdi et'erdi eta arratsaldeko 2ak arte zerbitzatuko da. "Self" zerbitzu-moldeari esker, noiz nahi jaten ahalko du jendeak.\nAhetzetxegohenea eta auzoko etxaldetako IDOKI ekoizpeneekin prestatua da bistan dena :\nSartzea : entsalada eta tomatea, Kintoa xarkuteria.\nEtxaldeko Ahatxekia saltsan eta lursagarrak. Etchemaité jatetxeko Philippe LOUSTAU sukaldariak adelatuak.\nBazkarian parte hartzeko, hobe tokia aitzinetik hartzea Ahetzetxegohenea etxalderat deituz : 06 89 85 70 70 (Patrick) edo 06 19 38 59 65 (Nicole) Prezioa : 20 € arnoa gabe. Arnoa basoka edo boteilako salduko da bertan.\nHaurren menua : ahatxekia saltsan, lursagarrak, etxe-izozkia (10 €)\nMerkatutik landa gaualdia luzatzen ahalko da Urdiñarbeko herriko bestetan.\nMarche_ferme_IDOKI_2019_01.pdf (3.6 MB)


Hezkuntza Euskal AEn\nHaur eta lehen hezkuntzan matrikulatutako ikasleei esker Euskal AEko unibertsitateaz kanpoko ikasle kopurua mantendu egin da\n2007/08 ikasturtean guztira 373.570 ikaslek ikasi zuten Euskal AEko unibertsitateaz kanpoko irakaskuntzaren batean, aurreko ikasturtean baino % 0,2 gehiagok. Horietako 348.526 ikaslek araubide orokorreko ikasketak egin zituzten; kasu horretan 7.091 matrikula berri izan ziren (saldo positiboa), % 2 gehiago. Irakaskuntza mailaren arabera, Haur eta lehen hezkuntzan aurreko ikasturtean baino ikasle gehiago izan zen, % 4,1 eta % 3,3 hurrenez hurren; horrela, aurreko urteetako joera mantendu da. Ikastetxe publikoetan eman zen haur eta lehen hezkuntzako matrikula kopuruaren gehikuntzarik handiena. Derrigorrezko Bigarren Hezkuntzan (DBH) antzeko ikasle kopurua mantendu zen: 68.881. Baina batxilergoan eta lanbide heziketan ikasle kopurua % 3,1 eta % 2,8 gutxitu zen hurrenez hurren, batez ere biztanle kopuruak azken urteotan behera egin duelako maila horietako ikasleek duten adin-tarteetan.\nUnibertsitateko ikasleen ia erdia gizarte-zientzietako eta zuzenbideko ikasketetan matrikulatu zen\n2007-08 ikasturtean Euskal AEko 65.101 ikasle matrikulatu ziren unibertsitatean; horien % 47ak gizarte eta lege esparruetako ikasketak egin zituzten. Aurreko ikasturtearekin erkatuta matrikulazio kopuruak % 2 egin zuen behera, azken 13 urteetako joerarekin jarraituz. Matrikulazio guztien % 55 emakumezkoenak izan ziren; izan ere, emakumezkoek dute agerpenik handiena esparru guztietan, irakaskuntza teknikoan izan ezik. Ikastetxeen titulartasuna kontuan hartuta, ikasleen % 78 ikastetxe publikoetan matrikulatu zen. Bestalde, 9.163 gaztek bete zuten 2008. urtean Unibertsitatera Sartzeko Probetara aurkezteko matrikula. Horien 8.588k gainditu zuen proba, hau da, % 94ak; gainditutakoen batez besteko nota 6,7 izan zen, ia oso ongia. Halaber, aurkeztutakoen % 55ak euskaraz egin zuen proba.\n[Ikusi gehiago: Unibertsitateari buruzko Estatistika 2007-08]\n[Ikusi gehiago: Unibertsitatean sartzeko probak]\nEuskal AEko ikastetxe pribatuetako gastua % 10,5 gehitu zen 2005-2007 aldian\nEEuskal Autonomia Erkidegoko ikastetxe pribatuen gastu osoa 922 milioi eurokoa izan zen 2007. urtean; edo beste era batera esanda, 2005. urtearekin erkatuta gastu hori % 10,5 gehitu zen. 2007ko ekitaldian, gastu arrunta (gastu osoaren % 95,2koa) % 12,4 gehitu zen; bestalde, inbertsioetarako gastua % 16,9 murriztu zen. Unibertsitate aurreko mailak dituzten zentroek egin zuten gastu handiena, % 87,2; goi-mailako ikasketa zentroek % 10eko gastua egin zuten eta irakaskuntza artistikoetarako zentroek % 2,8koa. Aurreko biurtekoari dagokionez, unibertsitate aurreko mailetan ikasle kopurua mantendu zen eta gastua % 10,7 gehitu zen; unibertsitate pribatuetan, aldiz, ikasle kopurua gutxitu zen (-% 5,5) eta gastua % 7 gehitu zen.\n2003 eta 2005 urteen artean % 15,1 gehitu zen EAEko ikastetxe publikoetako gastua\n2005. urtean, ikastetxe publikoek 1.482 milioi euroko gastua izan zuten, 2003. urtean baino % 15,1 gehiago; hau da, 2005eko BPGaren % 2,6ko gastua. Irakaskuntzako gastu osoaren % 63,9 ikastetxe publikoek egin zuten. Haur irakaskuntza hezkuntza sisteman sartzeagatik eman zen, hein handi batean, gehikuntza hori. Irakaskuntza mota kontuan hartuta, unibertsitate aurreko mailak eman zituzten zentroek gastu osoaren % 74 izan zuten; unibertsitateak % 21ekoa izan zuen eta araubide bereziko irakaskuntza zentroek % 5ekoa.\nEuskal Estatistika Erakundearen (Eustaten) jarduera eskolen mundura hurbiltzeko asmoz, erakundearen webgunean hezkuntza sektorera bideratutako atal berezi bat sartzea estrategia ona izan zitekeela pentsatu zen. Atal horrek, ezarri zenetik, harrera ona izan du. Hori dela eta, Eustatek eskola weba eguneratzeko prozesua hasi du; urtearen azken hiruhilekoan osatuko du. Weba garatzean irakasleentzako tresna erabilgarria sortzeko irizpide nagusia hartuko da kontuan orain ere, hori baita eskola webaren osagai nagusiena. Baina beste atal osagarri batzuk ere sartuko dira, dinamikoagoa izateko eduki elkarreragileak edo jolaserako edukiak eskainiko dira eta.


Isolamenduaren irakasgaiak | Iritzia | Berria\nMikel Antza - Idazlea\nEz dakit noiz jasoko duten egunkari hau Espainia eta Frantziako kartzeletan bahituta dauzkaten euskal herritarrek. Jasoko duten ere... Gutunek hogei egun behar izaten dute iristeko. Eta egunkariak ez zaizkie iritsi, azken egunotan.\nZaila egiten zaigu barneratzea egunerokoan ezinbesteko bihurtu zaigun ordenagailurik, mugikorrik eta sarerik ez dagoela kartzelan. Telebista, irratia eta paperezko egunkarien munduan bizi direla. Telefono finkoa eta gutunak direla haiekin harremantzeko moduak. Ez dagoela WhatsApparen bat-batekotasunik.\nEuskal Herrian bizi dugun egoera berrian, ez litzateke ariketa txarra izango irudikatzea trepeta horiek guztiak gabe nolakoa izango litzatekeen jasaten ari garen itxialdi hau.\nEz da hori artikulu honen gaia, ordea.\nItxialdia hasi zenean, automatismoz heldu nien duela urtebete luze arte eta hamalau urtez nireak izan ziren ohiturei: itxialdi eguna zenbatzen hasi, egunerokoa antolatu...\nKonturatu nintzen WhatsApp taldeetan bazegoela egoerari buruzko noraez moduko bat, eta erabaki nuen ingurukoen artean nire esperientzia partekatzea. Betiere jakinda gutako bakoitza mundu bat dela eta norberak aurkitzen duela bizitzako zailtasunei aurre egiteko bere izaera eta bizipenei egokitzen zaien formularik hoberena.\nHorrela idatzi nien:\n«Egin behar da eguneko plangintza. Hoberena norberak berea antolatzea dela uste dut. Irudimena landuz. Aurrena, etxean zer egin dezakegun hausnartu; ondoren, zerrendatu, eta, azkenik, asteko plangintza egin. Jarduera eta orduekin astegun eta asteburuak desberdindu. Larunbata eta iganderako zeregin eta plan bereziak egin. Garrantzitsuena plangintza hori egitea da, nahiz eta gero ez bete. Kontua ez baita guk geure buruari ezartzen diogun erregimen baten menpeko bihurtzea. Plangintza hori, erreferentzia bat izateko eta erabakimenaren jabe izateko da. Bestela, beste inoren esku egongo da gure bizimodua. Anabasa baldin bada, izan dadila anabasa kontzientea eta geurea. Zer ordutan oheratu eta jaiki, goizean hau egin, gero beste hori, kirola egiteko ordua, etxea garbitzeko tartea, kuluxka egin edo ez, film bat egunean edo asteburuetan soilik, irakurtzeko denbora markatu, lan egitekoa, lagunekin egotekoa, Skypez edo telefonoz, leihora ateratzekoa... presoei gutunak idazteko».\nEgun batzuk igaro dira geroztik, eta, gutxi-asko, guztiok ari gara egoera berrira egokitzen. Egoera berri hau deskubritzen.\nKontua da, egoera hau denboran luzatuko balitz, egoera honi ahalik eta baldintza hoberenetan aurre egiteko prestatu beharko genukeela geure burua. Eta, itxura guztien arabera, luzatu egingo da. Hori horrela balitz, horren ondorioez jabetu beharko genuke. Hurkoa zaintzeko gai izan nahi badugu, geure burua sendo izan behar baitugu.\nHausnarketa horretatik abiatuta, nire esperientzian oinarritutako ondorengo hausnarketa berri hauek helarazi nizkien ingurukoei, lagungarri izango zitzaizkielakoan. Eta adiskide batek adoretu nau hedapen zabalagoa ematera, baliagarriak izan daitezkeelakoan. Beraz, interesgarri iruditzen zaizkizuenak gogoan hartu, eta besteak ahaztu:\nGizakia edozein egoeratara egokitzen den izakia izanda, itxialdi egoerara ere, nahiz eta egoera naturala ez izan, ohitu eta egokitzen da.\nNik bizitakoaren arabera, itxialdi egoerak, gizakiari eragiten dion prozesu orok bezala, faseak ditu.\nLehena eta laburrena, amorrua eta minarena da; batez ere, arrazoiak asumitu arren, itxialdiak kostu pertsonal handia eragiten badu. Ez naiz luzatuko honetan.\nBigarrena, egokitzapenarena da.\nEgoera gogorra izan arren, berritasunak badu beti zerbait erakargarri. Norbera egoera berri horretara egokitzen joateak, ohitura berriak deskubritzeak, norberaren alderdi berriak ezagutzen laguntzen du, norberarenak eta berdin hurkoarenak.\nEz da egoera euforikoa, baina egun batzuk lehenago bizitako tristura, amorru eta beheraldiarekin alderatuz gero, aldaketa handia da. Eta horrek eraman gaitzake pentsatzera egoera ez dela hain jasangaitza. Batez ere amaiera data jartzen badiogu. Presoek komikietan egin bezala, egongelako horman makilatxo birtualak marrazten hasiko gara. Inkontzienteki bada ere, epe tenporala finkatuko diogu gure kondena honi, eta ustezko amaiera bitarteko denbora jasangarriago egingo zaigu.\nBadakigunez bukatu egingo dela, ez zaigu jasatea ez den beste irtenbiderik bururatzen. Bukatzean, lehen egiten genituen, eta orain egin ezin ditugun, gauza horiek guztiak, berriro ere eta are gogotsuago egingo ditugula pentsatzen hasiko gara. Bizitzari gogotsuago helduko diogula. Pentsatuko dugu ergelak izan garela unean unekoa ez dastatzen eta hainbat kontu geroko gerorako uzten.\nKonformatu eta egokitu egiten gara. Gure baitan, esperantzak hartzen duelako amorruaren eta etsipenaren lekua.\nItxialdiak iraun dezakeen denbora zehaztu gabeari aurre egiterakoan, bigarren aldi hau da giltzarria. Orduan finkatu behar baitira, egunak igaro ahala gure gogoak izango dituen nahitaezko gorabeherei aurre egiten lagunduko diguten azturak eta automatismoak. Egunak igaro ahala eta guk markatutako kondena-ren epea luzatu ahala, eta amaiera eguna ortzimugan urruntzen hasiko balitz, beheraldian eta inkomunikazioan ez erortzen lagunduko digutenak.\nHain zuzen ere, deskubrimenduen fase hori agortzen denean, eta norberaren nortasunaren eta bizipenen arabera lehenago edo beranduago gertatuko da hori, berriro ere gailendu daitezke guztiz desagertu ez diren hasierako amorru eta minak; esan bezala, egoera horrek norberari eragiten dion kostu pertsonalaren araberakoak eta egoeraren zentzua eta arrazoia zenbateraino ulertzen denaren araberakoak izango direnak.\nItxialdian, ordu asko emango ditugu familian, maite dugun jendearekin, edo gaizki konpontzen garen jendearekin, edo bakarrik. Baina, beti, itxita. Eta ihesbide laburrena norberaren baitara daramana izan ohi da.\nBeraz, azken fase horretan, geure baitan ixteko arriskua daukagu: gure eguneroko bizitza soziala erabat kamustua edo deseginda baitago; itxialdiak inposatzen digun isolamendutik ateratzeko egin behar den ahaleginak, hurkoarekin komunikatzeko indarren ahultzea ekar dezake: ez ditugu laneko gorabeherak, ez kuadrillakoak, ez kalean ikusten ditugunak. Hitz batez, gure paisaia bisuala eta soziala murriztu egin da. Eta irtenbidea gure baitan babestea izan daiteke, oskol baten barruan bezala. Eta oskol horren barruan, XXI. mendeko trepetekin giltzapetu dezakegu geure burua, mundu birtuala leiho bakar bilakatuz.\nHorregatik iruditzen zait hain garrantzitsua egokitzapenaren aldian sendo finkatzea, gure barne mundutik kanpo, eguneroko bizimodu berria zedarrituko duten ohiturak eta bizitza sozialari eskainiko diogun denbora.\nEta, gertatzen ari den bezala, hitzordu sozialak antolatzea, leiho, balkoi eta terrazetatiko komunikazio zuzenaren bidez komunitatea sendotzea. Kartzelan leihotik leihora, eraikinetik eraikinera eta patiotik patiora egiten den bezala.


Lantarón - Seguridad KIMIKA Informazioa eta Segurtasuna\nUr garbia Dekitrari esker\nDEKITRAk fabrikatzen dituen eta ur-araztegiek modu eraginkorrean erabiltzen dituzten produktuei esker, edateko ura eduki dezakegu iturrian eguneko edo gaueko edozein ordutan eta nahi dugun kopuruan. DEKITRAren produktuen bidez, igerilekuan bainatzea esperientzia osasungarria izaten da, ura infekziorik gabe uzten baitute, eta gure etxeetako hondakin-urek gure ibaiak ez kutsatzea lortzen dute. Ezinbesteko prozesua da gure gizartearentzat, industriak eta gure bizitzek aurrera egin dezaten laguntzen du-eta.\nHauek dira DEKITRAren jarduera nagusiak:\nUrak tratatzeko produktuak fabrikatzea: aluminio sulfatoa, aluminio polikloruroa eta kloruro ferrikoa.\nProduktu kimikoak biltegiratzea eta ontziratzea, batez ere ez-organikoak; hala nola, azido klorhidrikoa, azido sulfurikoa, azido nitrikoa, hidroxido sodikoa, kloro likidoa, sodio hipokloritoa, e.a.\nBeste fabrikatzaile batzuek egindako produktu kimikoak biltegiratzea eta gauzatzea.\nDEKITRA-k 840/2015 EDko eskakizunak betetzen ditu; hots, Europar Batasunean segurtasun-maila handiena. Instalazioaren larrialdiko planak Eusko Jaurlaritzarekin koordinatu dira, Segurtasun Txostena emanda. Horri buruzko informazio osoa Larrialdiak Artatzeko Zuzendaritzaren web gunean kontsulta daiteke.\nInstalaziora azken bisita 2021/01/20an egin zen. Horri buruzko informazio gehiago eskuratzeko, jarri harremanetan Ekonomia Garapen eta Azpiegituretako Sailarekin.


Irekia Eusko Jaurlaritza - Gobierno Vasco :: 24,38 milioi euro haur hezkuntzako lehen zikloa eskaintzen duten eskola pribatuentzat (Gobernu Bilera 2016-10-25)\n24,38 milioi euro haur hezkuntzako lehen…\n<img src="https://www.irekia.euskadi.eus/uploads/cover_photos/35143/original/logoconsejo.jpg" style="max-width:100%" alt="" />\nEgun Euskadin hezkuntza maila hori eskaintzen duten 270 eskola pribatu daude, 13.822 haurrekin.\nGobernu Kontseiluak gaurko bileran onartu du, Hezkuntza, Hizkuntza Politika eta Kultura sailburuaren proposamenez, 2016-2017 ikasturterako Haur Hezkuntzako lehen zikloa eskaintzen duten titularitate pribatuko haur-eskolentzat diru-laguntzak arautzen dituen Agindua.\nHezkuntza, Hizkuntza Politika eta Kultura Sailak 24.389.510,49 euro bideratzen ditu diru-laguntza deialdi honetara, honako helburu hauekin: aipaturiko hezkuntza zentrook mantentzen laguntzea, zerbitzu horiek erabiltzen dituzten familien kuotak gutxitu eta bateratzea, eta zerotik hiru urtera arteko haurrentzako eskola horietan ematen diren hezkuntzaren eta laguntzaren kalitatea hobetzea. Era berean, egun dagoen eskaintza finkatzea eta, beharrezkoa izanez gero, handitzea ere bada diru-laguntza hauen xedea.\nEskola hauek, Haurreskolak Partzuergoko haur-eskolek eskaintzen duten zerbitzuaren osagarri dira, eta haiekin batera, euskal familietan familia bizitza eta lanbidea bateratzeko funtsezko hezkuntza-zerbitzua eskaintzen dute.\nEgun, Haur Hezkuntzako lehen zikloa eskaintzen duten 270 zentro daude Euskadin, eta hezkuntza-maila hori eskaintzeko behar bezala baimenduta egonik, diru-laguntza hauen onuradunak izan daitezkeenak. 2016-2017 ikasturte honetan, 13.822 haur daude eskola horietan matrikulaturik. Eskaerak aurkezteko epea 15 egunekoa izango da, Agindua EHAAn argitaratu eta hurrengo egunean hasita.


Iñaki Larrañagarekin elkarrizketa | Soziolinguistika Klusterra\nAtarikoa » Iñaki Larrañagarekin elkarrizketa\nIñaki Larrañagarekin elkarrizketa\nsoziologiako ikasketa orokorrek eta bereziki hizkuntzaren soziologiakoek antropologiaren munduarekin eta beste hainbat disziplinetara ireki ninduten.\nElizaren aldetik, Elizaren jerarkiaren aldetik behintzat, egon den jarrera guztiz ezkorra izan da nik ezagutu dudan historian. Oro har, elizak euskara erabiltzea gaitzetsi eta zigortu egiten zuen gure garaian.\nGarai hartan,lehen esan bezala, hirigintza, sozioekonomia, osasuna, hezkuntza eta gainerako alorretan zegoen egoera aztertzen genuen (zerbitzuen beharrak eta hutsuneak zein ziren...). Besteak beste, egoera soziokulturala ere aztertzen genuen, alegia, arazo kultural eta linguistikoak.\nikerlena finantzatu behar zutenei aurkeztu genienean, hasiera batean atzera bota nahi izan zuten, soziolinguistika hitz hori ez zela esistitzen argudiatuz.\nfamilia bidez egiten den hizkuntzaren transmisioa aztertu genuean Baita hizkuntz tipologia desberdinetako lagin zabal baten hizkuntza-historia pertsonalak ere. Ikerketa horiek emaitza guztiz interesgarriak eman zituzten. Gisa horretako lehenak baitziren.\nKontseilu Orokorrak ez zuen onartu Iparraldea bere osotasunean hartzerik. Kostaldea, haien aburuz, ez zen euskalduna, beraz, ez zegoen azterketaren beharrik Politikoek erabakitzen dutenean zientifikoki atera beharreko konklusioak horrelako porruhaziak gertatzen dira...\nHemen ez baitago hobekuntza nabarmenik estankamentua baizik, hau da, alde batetik irabazten duguna beste aldetik galtzen ari baikara. Euskaldunen proportzioak orokorrean ez du gora egiten. Izan ere, orain Euskal Herri osoan euskaldun elebidunak %22,5a omen gara eta duela hogei urte ere proportzio beretsua zen.\nGaitasun komunikatiboaren eta hizkuntza aberastasunaren murriztea begi bistan gertatzen da. Izan ere, erdarara geroz eta errazago jotzen dutela ikusten dut.\nhizkuntzarekiko atxikimendu sakon baten falta ikusten dut. Ez dago prestigioa duten beste hizkuntzek inposatzen duten erasoari aurre egiteko konbentzimentu sakonik. Ez familiak, ez eskolak, ez beste inork ez digute lagundu arrazoizko motibazio sakonak landu eta barneratzen\nIÑAKI LARRAÑAGA:«Orain Euskal Herri osoan euskaldun elebidunak %22,5a omen gara, eta orain dela hogei urte ere hala ginen. Non dago, beraz. euskaldungoaren gorakada?»\nEzaguna du aldizkari honek Iñaki Larrañaga. Bera izan zen elkarrizketatu zuen lehen aditua eta geroztik, bere atzetik beste hemezortzi izan dira. Lehen elkarrizketa hartan euskararen uneko egoera, azken urteetako bilakaera eta etorkizunari buruzko galdera nagusiak erantzun behar izan zituen. Hamarkada osoa joan da eta hemen dugu berriro Iñaki Larrañaga. Soziolinguistika aplikatuaren Euskal Herriko aintzindari eta bilakaeraren lekuko historikoa izan dugu. Erretiroa dela medio, gaur egun SIADECOn zuen eginbehar profesionaletik urrundu bada ere, euskalgintzan bere ekarpenak bizirik dirau. Orain urte bete Zenbat Gara aldizkarian hautsak arrotu zituen artikulua idatzi zuen eta egun Txepetxekin batera Bizi+Hitza Fundazio Hololinguistikoaren erditze lanetan ari da. Soziolinguistika baino haratago, Munduko hizkuntzen arazoari irtenbide berriak aurkitu nahian.\nBere ibilbideaz eta euskararen inguruan egindako ikerketaz mintzatu gara Itsasondoko bere etxean. Denborak hala behartuta elkarrizketa amaitu denean, ordea, elkarrizketatzaileok sartu aurretik egin asmo genizkion galderak baino gehiago egin nahian atera gara. Hona hemen, beraz, Itsasondon jasotakoa, ahal izan dugun neurrian irakurleari erraz eskuratzeko moduan jarria.\nNoizkoa duzu euskaltzaletasunaren grina?\nNi, Lazkaon, 1933an jaioa naiz, gerra aurretik, beraz. Euskal ingurune batean bizi izan ginen. Lazkaon bazen «eskola txikia» izeneko bat. Eskola hartako hizkuntza bakarra euskara zen. Gerra amaitzean, 1939an, nik sei urte nituela, «eskola nazionalera» pasa gintuzten, erabat giro erdaldunekoa. Euskara erabat gaitzetsia zen. Betiko kontua, zigorra zigorraren atzetik, hamaika kazkarreko eta ostiko, belauniko jarri eta liburuak eskutan eduki behar, eraztuna., goizero «Cara al sol» kantatu behar... Horiek guztiak bizi behar izan genituen orduko beste euskaldun askok bezalatsu. Gainera, maisu zital bat bagenuen, euskaraz hitz egiteagatik gogor erasotzen zuena. Hortik atera kontuak garai hartan gure egoera nolakoa zen. Familian eta lagunartean euskaraz bizi ginen eta eskolan, berriz, erdaraz. Ez genuen gogokoa erdara.\nGerra ondoren Legazpira joan ginen bizitzera, aitak han lan egiten zuelako. Hango eskola nazionalean ere gauza bera gertatzen zen, gero, Lasalleko fraileekin berdin, dena erdaraz. Baita Seminarioan ere, Saturraranen hasieran eta Gasteizen gero. Gasteizkoa utzi eta 1953an etorri ginen Donostiara. Hemen ere erdi klandestinitatean ibiltzen ginen euskaraz irakurtzen, idazten.. Bertan 1953 eta 1957 bitartean egon ginen, denak gipuzkoarrak ginenez, gehienak euskaldunak, egoera lasaixeagoa zen. Hala ere, Eliza eta Elizako buruen aldetik jarrera oso zen aurkakoa. Bitxikeria modura esan nezake, seminarioko azken urtean, ni apaiz egin ala ez zalantzan ibili zirela euskararen inguruko kontuak zirela eta. Lurdesera urtero egin ohi zen peregrinazioan gu espainolak ez ginela esan genuelako, eta euskaraz besterik ez genuelako hitz egin eta kantatu...\nBeste bitxikeria bat orduko gotzaiak, katalana bera, apaiz ordenatu gintuzten eguneko bezperan, hitzaldi batean esan zigun, berak jakingo balu gutako norbaitek Juan de Iturraldek idatzitako «El catolicismo y la cruzada de Franco» libura irakurri eta bertan esaten zenarekin bat zetorrela ez gintuzkeela apaiz ordenatuko. Ordurako gutako gehienok liburu horiek irakurrita genituen...\nNolanahi ere, prozesu horren azken errematea Parisen bizi izan nuen. Lehenik Unibertsitate Katolikoan (1958-1960) eta gero Sorbonan (1960-1962). Hemendik abiatu nintzenean sentimenduak arrazoiaz landu gabe joan nintzen. Hango egonaldiak distantzia hartzearekin batera, lotura sakondu eta hizkuntza, euskal kultura eta euskal izaeraren garrantzia eta balioa arrazoitzeko balio izan zidan. Han, soziologiako ikasketa orokorrek eta bereziki hizkuntzaren soziologiakoek antropologiaren munduarekin eta beste hainbat disziplinetara ireki ninduten. Beraz, ordura arte sentimenduz bizi izandakoak arrazionalizatu eta jarrera aktiboagoa hartzera eraman ninduen.\nEliza eta elizgizonak aipatu dituzu. Zein da eliza eta elizgizonek euskararekiko izan duten jokabide orokorra zure iritziz?\nElizaren aldetik, Elizaren jerarkiaren aldetik behintzat, egon den jarrera guztiz ezkorra izan da nik ezagutu dudan historian. Oro har, elizak euskara erabiltzea gaitzetsi eta zigortu egiten zuen gure garaian. Bestalde historian atzera joz euskaraz idazten lehenak izan zirenen garaietaraino alegia, salbuespenak salbuespen, esan liteke euskara erabili zutela ez euskararekiko sentitzen zuten atxikimenduagatik eta euskarari ematen zioten balioagatik, baizik eta erlijiozko mezuaren trasmisio-tresna bezala erabili ahal izateko. Nik uste horretan arrazoi duela Txema Larreak Euskaldungoa erroizturik liburuan. Kasurik gehienetan helburua ez zen euskararen balioa ezagutaraztea eta arrazoitzea, erlijiozko mezua transmititu nahia baizik. Hori legitimoa da, baina garbi esan beharra dago.\nGure garaietara etorriz, eta Espainiako gerraren ondoren bereziki, gauzak nola joan diren ikusita, hemen jerarkiaren aldetik jarrera oso ezkorra ez ezik erasokorra ere izan dela esan behar da. Zigor eta zentsura ugari izan da euskara dela eta ez dela. Halere, Elizaren barruan egon da lurralde bakoitzean euskararen alde gogoz lan egin duen apaiz talderik, beharbada aipatu dugun anbiguitate horrekin, alegia, zer den euskararen aldekoa eta zer erlijiozko mezua transmititu nahia? Ez da erraza bereizten, baina ukaezina da balio handiko jendea egon dela, eta euskarak duen baliogatik landu duena. Burura datorkit Joxe Migel Barandiaran bat. Horrek euskaraz idatzi duena ez du erlijioari buruz idatzi, bere lan zientifikoari buruz baizik, gauza asko erdaraz idatzi baditu ere.\n1960ko hamarkadan giro berria sortu zen Batikanoko Kontzilio II.ak elizkizunak eta gaineratikoak tokian tokiko hizkuntzan egitea erabaki zuenean. Horrek euskara erabiltzeko ate bat zabaldu eta euskararekiko jarrera negatibo hori neutralizatzeko bidea eman zuen. Gaur egun, zoritxarrez, Euskal Herriko Elizak, elebitasun orekatuaren izenean, iruditzen zait ez duela batere txukun jokatzen eta ez diola euskarari zor zaion lekurik ematen.\nSIADECO noiz hasi zen lehenengo azterketa soziolinguistikoak egiten? Eta hasi zinetenean, (Euskaltzaindiarena izango da, beharbada, horretan lehena) zein baliabide tekniko eta analitiko zenuten?\nSIADECO 1967an sortu genuen. Kezka desberdinetako lagunak bildu ginen hor. Talde-lana egin nahian. Batzuen kezkak gizarteari buruzkoak, gureak, hirigintzari buruzkoak zenbait arkitektuenak, industriari buruzkoak injinari zenbaitenak, ekonomiari buruzkoak ekonomilarienak eta legeari buruzkoak zenbait legegizonenak. Orain esaten den moduan talde multidisziplinarra zen hura.\nDesarrollismoa irakiten zengoen momentua bete-betean bizi izan genuen. Bazter guztietan nola halako industriak sortzen ziren. Bestalde, auzoak, pobladoak, etxebizitzak nolanahi erakitzen ziren... Une horretan Donostian ikastaro bat antolatu zuten, italiar bat etorri zen, Marco Marchioni izenekoa. Duela gutxi berriro hemen ibili dela jakin dut. Ikastaro horren bukaeran gogoeta sakon baten beharra somatu genuen: «Martxa honetan nora goaz? Zein izango da Euskal Herriaren etorkizuna?» Industrigintza eta hirigintza auzitan jartzen zen, baita horrek zekarren inmigrazioak sortutako egoera sozio-kulturala ere. Hori guztia planifikatzeko behar larria ikusten zen. Izan ere, etxeak eta industriak eraikitzen ziren, ez, ordea, eskolak edo osasun zentroak ez parkeak eta berde-guneak. Guztia hormigoi eta asfaltoz bete nahia ageri zen. Herrien hazkundeak izugarrizko abiada hartu zuen. Une kaotikoa zen benetan. Azken hogei urte hauetan orduan egindako akatsen ondorio txarrak konpondu ezinik gabiltza, nola azpiegituretan, hala industrigintzan, hirigintzan eta batez ere, arlo soziokulturalean.\nSIADECO (Sociedad de Investigación Aplicada al Desarrollo Comunitario), orduan sortu genuen. Ezin euskarazko izenik erabili. Garai hartan,lehen esan bezala, hirigintza, sozioekonomia, osasuna, hezkuntza eta gainerako alorretan zegoen egoera aztertzen genuen (zerbitzuen beharrak eta hutsuneak zein ziren...). Besteak beste, egoera soziokulturala ere aztertzen genuen, alegia, arazo kultural eta linguistikoak. Izan ere, uholde horren erdian, euskara eta euskal kultura irentsiak izateko arrisku bizian ikusten genituen. Une horretan gaia aztertu eta eztabaidatu beharraz jabetu ginen. Egoera horretan ekimen ugari sortu zen, ikastolak, gau-eskolak, artegintzako taldeak, kantagintzakoak, idazleenak, e.a. Euskal hizkuntza eta kultura irentsiak izateko arrisku bizian ikusten genituen eta erresistentzia moduko jarrerak piztu ziren, urrats berriak emateko abiapuntu izan zirenak. SIADECO ere giro horren barruan ulertu behar da. Gure taldeak hasieratik izan zuen hizkuntzari buruzko kezka eta ardura. Egiten genituen lan guztietan datu demografikoak biltzen genituen, eta horiekin batera, besteak beste, hizkuntzaren ezagutzarena, jarrerak... baina, datu horiei tratamendu berezirik eman gabe 1972 arte.\n1972-75 bitartean bizpahiru ikerlan agertu ziren. Pedro de Yrizarrek (1972) egin zuen azterketa demolinguistikoa, Txepetxek(1972) Situación del Vascuence en Navarra, Apat Etxebarnek(1974) Aingeru Irigaraik 1935ean bildutako datuak eta 1970an Txepetxek jasotakoak alderatuz egindakoa, Joxe Anjel Irigaraik Euskera eta Nafarroa liburuan Nafarroako egoerari buruz egindako gogoeta... Orduan hasi ziren hemen gauzak mugitzen eta euskararen egoerari buruzko gogoeta egin beharraz hitz egiten hasi ginen.\nEuskararen egoerari buruzko lehen ikerketa orokorra zuen lana izan zen. Azal iezaguzu nondik-nora egin zenuten.\n1975an Euskaltzaindiari euskararen egoerari buruz azterketa orokor bat egiteko ardura hartzeko eskaera egin genion. Mitxelena eta gaineratikoek ongi ikusi zuten eta Caja Laboralak finantziatzea lortu zuten. Orduan (1976) hartu zen Euskal Herriari buruzko ikerketa bat egiteko erabakia. Gaiari zegokion seriotasunez heldu asmoz, lehenik Euskararen liburu zuria deituko zena egitea erabaki zen. Alegia, euskararen egoerari buruzko gogoeta sakona (historia, tratamendu juridiko-legala, kontzeptu eta planteamendu teorikoak...) egin beharra zegoela. Bigarren urratsa Euskal Herri osoko azterketa soziolinguistikoa egitea izan zen. Ikerketa hori 1975eko erroldako datuetan oinarrituz egin genuen Hegoaldean eta 1971ko datuekin Iparraldean. Ikerlana 1977an amaitu genuen. Ez genuen egoera orokorraren azterketa egin soilik, azterketa sektorialak ere egin genituen (ikastolak, gau-eskolak, irratigintza, liburugintza...). Laburpen gisara Hizkuntz borroka Euskal Herrian liburua argitaratu genuen. Txostenen laburpena Martin Ugalderen esku jarri genuen, testuak kazetari ukitua ematea nahi baikenuen, ulerterrezagoa eta arinagoa izan zedin.\nTarte horretan (1976) Herri Irratikoek sekulako azaina lortu zuten «24 ordu euskaraz» emanaldi ikusgarria borobilduz. Ezinezkoa zirudiena lortu zuten.\nGure aldetik, hirugarren urratsa plagintza moduko bat egitea izan zen. Adibide gisara euskararen irakaskuntza hartu genuen eta hor, plangintza orokorraren barruan zehazki gauzak nola zeuden aztertu, nondik zetozen, zein behar sortuko ziren irakasle aldetik, gau-eskolek zein premia izango zuten... zehazten saiatu ginen.\nBitxikeria modura, merezi du kontatzea gure lanari «Euskararen azterketa soziolinguistikoa« deitzeko proposamena egin genuenean gertatu zitzaiguna. Izan ere, ikerlena finantzatu behar zutenei aurkeztu genienean, hasiera batean atzera bota nahi izan zuten, soziolinguistika hitz hori ez zela esistitzen argudiatuz. Azkenean aurrera egin zuen terminoak. Euskaltzaindian bertan ere izan ziren izen hori gustokoa ez zutela esan zigutenak.\nBaliabide tekniko eta teorikoei dagokienez esan beharrik ez dago oso eskasak zirela. Esku artean geneukan informazioa Yrizarrek Euskal Herri osorako eta Txepetxek, Irigaraitarrek eta gainerakoek Nafarroan egindako lanak ziren. Aportazio teorikoei dagokonez nik Aracil ezagutu nuen eta berarekin harremanetan jarrita geunden. Escola d�Estiu antolatzen zen han eta ni saioren batera eraman ninduten. Aracil bera ere han tokatu zen eta elkar ezagutu genuen 1976 inguruan. Ordutik harremanak izan genituen eta beranduago(1978) Euskaltzaindiakoekin batera neu ere hango unibertsitateak deituta Euskararen liburu zuria eta Azterketa Soziolinguistikoaren emaitzak aurkezten izan ginen. Hitzaldi hartan ere Aracilekin topo egin genuen. Geroztik urte luzeetan izan ditugu harremanak. Orain arrastoa galdurik nago...\nNinyolesekin ere izan ditut harremanak. Berak idatzitako liburu batzuk ezagutu nituen, besteak beste Lengua y poder social eta 4 lenguas para un Estado izenekoak. Bestalde, nik Parisen ikasitako apurra... Kontuan har dezagun garai hartan «soziolinguistika» hitza existitu ere ez zela existitzen, edo Europan behintzat, ez zela ezagutzen. Aracil izan zen Estatu Batuetatik han 1952an plazaratu zen terminoa hona ekartzen lehena. Parisen ere, esaterako, ez zegoen soziolinguistikako katedrarik, beti hizkuntzaren soziologia izaten zen jorratutako ikuspegia eta beti hautazko gai moduan.\nAlde horretatik guk genuen oinarri teorikoa ez zen espezializazio berezi batean oinarritua. Gu etorri ginenetik(1962), ordea, hamar urte pasa ziren eta geroztik bagenuen Frantziako produkzioaren berri (L.J. Calvet �1974- Colonialisme Lingustique). Bestalde, Aracilen bidez Ameriketako berri ere bagenuen. Orduan ezagutu genituen Fishmanen ekarpenak, Quebec-ekoenak, Mackey eta gaineratikoenak. Erreferentzia teoriko horietan oinarrituz diseinatu genuen azterketa soziolinguistikoa egiteko oinarrizko inkesta, jendeari galdetu nahi geniona,alegia. Galdetegia zirriborratu eta Euskaltzaindiak jarraipenerako antolatutako batzordearekin eztabaidatu ondoren onartua izan zen.\nBaliabide tekniko eta materialak oso eskasak ziren. Herriz herri, udaletxeetara joan eta erroldak aztertzen ibili ginen, zozketa irizpideak aplikatuz lagina egiteko datuak ateratzen, nori egin inkesta... Bildutako informazioa nola landu? Pentsa, adibide gisa, SIADECO sortu aurretik, Hernaniko azterketa soziologikoa egin genuenean (1962-64) Gipuzkoan «ordenadore» bakarra Kutxak Pasaian fitxa perforatuak sailkatzeko zuen klasifikadora bat zen. Euskaltzaindiako lana egin genuenerako EUTGn ere bazen ordenagailu sail bat. Horkoekin harreman onak genituen, besteak beste, elkarrekin diseinatu genuelako inkestaren lagina. Geroztik egindako lanak, geuk gure tresnak eskuratu arte, bertan egiten genituen datu-esploraketa elektroniko guztiak.\nHori hasiera izan zen. Eta ondoren zein bide hartu zuen ikerketa lanak?\nAzterketa soziolinguistiko orokorraren ondoren egindako ikerlan zehatza Gipuzkoako Foru Aldundiak eskatutakoa izan zen. Erroldaren azterketa zuen oinarria. Gipuzkoako biztanleen herriz herrikako ezagutza maila aztertu genuen. Geroago euskararen erabilera objetiboari buruzko azterketa egin genuen. Alegia, erroldan jendeak zer esaten zuen jasotzen genuen, neurketa objetiboarekin euskara erabiltzen zenbati entzuten zitzaion neurtu nahi genuen, 1982-3a zen. Hori izan zen Gipuzkoan egindako lehen lana eta geroztik metodoa hobetzen joan zen herriz herri egindako ikerketetan eta eskualdeka egindakoetan.\nAldi berean familia bidez egiten den hizkuntzaren transmisioa aztertu genuean Baita hizkuntz tipologia desberdinetako lagin zabal baten hizkuntza-historia pertsonalak ere. Ikerketa horiek emaitza guztiz interesgarriak eman zituzten. Gisa horretako lehenak baitziren.\n1982 eta 1990a bitarteko epean hiriburuetako (Donostia, Gasteiz, Iruñea eta Bilbo) euskararen egoerari buruzko azterketen garaia izan zen, baita herri eta eskualde askotako azterketak egiteko garaia ere. Hamarkada hori izan zen azterketa orokor gehien egin zena eta hurrengo hamarkadan joerak jarraitu baldin bazuen ere, azterketa sektorialagoak izan ziren (gazteen jarrerak merkataritza, aisialdia...). Garai horretakoak dira, halaber, Tolosako Udalak antolatu zituen jardunaldiak non Aracil eta biok jardun ginen soziolinguistika aplikatuari buruz oinarri teorikoak eta aplikatzeko bideak eztabaidatzen. »Euskara gizarte-bizitzan» (1983) liburuxka batean bildurik daude han egindako azalpenak\n1990ean Bilbon egin genuen hiriburuetako azkeneko azterketa soziolinguistiko orokorra. Horrek jarraipena izan du hamar urte beranduago(1999) Txepetxek argitaratu duen liburu batean, Márgenes de encuentro. Bilbao y el euskera. Gure ustez merezi zuen bildutako datuei buruz gogoeta eta kontestualizazio teoriko egokia egitea. Udalak onartu zuen arren, zinegotzi aldaketarekin hori eten egin zen eta orain argitaratu da, hamar urte beranduago. Hamar urte horietan eboluzio nabarmena gertatu da teorizazio eta kontzeptualizazio mailan, bai eta teknika mailan ere. Urte horiek izan dira soziolinguistika aplikatuaren alorrean oparoenak, guri dagokigunez, behintzat.\nIpar Euskal Herrian euskararen egoera larria da. Zer egin zuen SIADECOk?\nGarai horretakoak dira Iparraldean egindako ikerlanak. Lehenbizikoa Zuberoko «SU AZIA» elkarteak eskatuta egin zen, Iparraldeko egoera soziolinguistikoaren lehen azterketa. Ikerketa finantziatu zuen Kontseilu Orokorrak ez zuen onartu Iparraldea bere osotasunean hartzerik. Kostaldea, haien aburuz, ez zen euskalduna, beraz, ez zegoen azterketaren beharrik Politikoek erabakitzen dutenean zientifikoki atera beharreko konklusioak horrelako porruhaziak gertatzen dira...\nGeroxeago «Seaska» ikastolen elkarteak eskaturik Iparraldeko ikastolei buruzko ikerketa burutu genuan. Bertan agertu ziren ikastoletako haurren gurasoen kezka eta zalantzak ez ezik aurrera egiteko erabaki sendoak ere.\nAzkenik Eusko Jaurlaritzak Euskal Herri osoan 1991.urtean burutu zuen Inkesta Soziolinguistikoaren Iparraldeari zegokion atala gure taldeak egin zuen datu-bilketa, analisia eta interpretazio-txostena barne.\nHortik aurrera beste hainbat ikerlan egiten jarraitu du SIADECOk Iparraldean (Euskal Irratiek eskatutakoa, Hendaiako hiriko euskararen egoerari buruzkoa, Euskal Kultur Elkartearentzat abesbatzei buruzko ikerketa...)\nEskua bete lan egin izan du, beraz, SIADECOk, azterketak egitera mugatu izan al da?\nHamarkada horren hasierakoak dira «Iruinean Sortua» izeneko Agiria. Txepetx eta Aracilek beste batzuen artean deiturik elkartu ginen katalan, gailego eta euskaldun talde bat (35 lagun) «El idioma del Estado y el estado de los idiomas»gaiaren inguruan eztabaida eta gogoeta egiteko.\nHandik sortu zen 1985eko uztailean Getxon ospatu zen «Hizkuntz Minorizatuen Soziologia» izeneko kongresua. Bertara bildu zen adituen taldeaz gainera (Aracil,Txepetx, Mackey, Cobarrubias e.a. ) hizkuntz minorizatuen gaiaz kezkaturik geunden hainbat jende, bereziki Euskal Herriko, Galizako eta Paisos Catalansetako ikasle, irakasle eta ikertzaile talde bat bildu ginen.\nKongresu horren bukaeran jabetu ginen, beste gauza askoren artean, gure egitekoa ez zela kongresuak antolatzea. Hobe genuela gisa horretako lanak erakunde ofizialen esku uztea, azkenean eurak finkatzen dituztelako mugak eta baldintzak.\nEta horrela gertatu zen. Handik aurrera sortu berriak ziren erakunde ofizialak (HPIN eta beste) izan ziren kongresuak antolatze lanari heldu ziotenak. Guk, gure arteko topaketak egiten jarraitu genuen ahal izan genuen arte.\nGatozen gaur egungo egoerara. Zenbat Garan argitaratu zenuen artikuloaren haritik gehiegizko baikortasuna salatu duzu, ezta?\nBai, gehiegizko euforia ikusten nuela esan nuen, «dena ondo doa», «gauzak ondo egiten ari gara», «aurrera goaz»... euforia kuantitatiboaren arazoa ikusten nuen. Nik, berriz, ez dut ikusten euforiarako arrazoirik. Izan ere, ikus dezagun zer den euforia sor dezakeena eta zer ari den gertatzen. Nik ikusten dudanez euskaldungoaren hobekuntza frogatzeko aipatzen direnak beti ezagutzari dagozkion datu kuntitatiboen gorakadak izaten dira, nire ustez ez behar bezala interpretatuak gainera. Hemen ez baitago hobekuntza nabarmenik estankamentua baizik, hau da, alde batetik irabazten duguna beste aldetik galtzen ari baikara. Euskaldunen proportzioak orokorrean ez du gora egiten. Izan ere, orain Euskal Herri osoan euskaldun elebidunak %22,5a omen gara eta duela hogei urte ere proportzio beretsua zen. Beraz, kantitateaz ari bagara, zein urrats handi eman dugu?\nHori nahikoa ez balitz, argi ikusten dudana da guk daukagun marko juridiko-politikoak, hasteko, hizkuntzaren normalizazioa ezinezkoa egiten duela dagoen bezala jarraitzen duen bitartean. Badirudi, orain hogei urte Konstituzioan hizkuntzei ematen zitzaien lekuaz egin ziren salaketak (Euskaltzaindiarena adibidez) ahaztu egin ditugula. Konstituzioek eta lekuan lekuko legeek markatzen dutena omen da joku eremua, hala esaten zaigu, eta nik ez dut uste hori joku zelaia denik bonba-minaz beteriko zelaia baizik . Hori ezin dugu ahaztu.\nHorrekin ez dut esan nahi marko hori aldatu bitartean ezer egin gabe egon behar denik.. Horrekin batera euskarak bizi dituen egoera administratibo desberdinen arazoa ere hor dago. Elebitasuna EAEn alde batetik, elebitasunik ere ez Nafarroan bestetik, eta deus ere ez Ipar Euskal Herrian. Horrekin batera, ordea, behar dugun marko juridikoari zein forma eman behar zaion finkatzeko gogoeta sakona egin beharra dagoelakoan nago. Bai eta, horretara iristeko eman behar diren pausoez ere.\nIzan ere, lehen aipatu dugun konfusio bidea berriro hartuz, hitz batzuk modan jarri dira. Horien artean dago «normalizazio» hitza, hizkuntzarena, politikoa, kulturala... dena da normalizazioa. Oso ondo, baina, zertaz ari gara? Eta zein dira normalizazioa egoteko baldintzak? Marko juridiko horrek berak ezinezkoa egiten du hizkuntzaren normalizazioa desberdintasunaren printzipioan oinarrituta dagoelako, bata derrigorrezkoa delako eta besteei, berriz, ez zaielako halakorik aitortzen. Beraz, ez dago normalizaziorik.\nBestalde, normalizazio prozesua bideratu ahal izateko ezinbestekoa da hizkuntzen arteko berdintasunaren printzipioa kontuan izatea. Eta horixe da,hain zuzen, Espainiako eta Frantziako konstituzioek eta beren baitako legeek onartzen ez dutena, era horretan espainola eta frantsesa ez diren hizkuntzen normalizazio prozesuari bidea itxiz.\nGatozen euskararen kalitatera, alegia, euskaldunen gaitasun komunikatibora. Euskalduntze prozesuan orain arte nire ustez aintzat hartu ez den puntua izan da. Eskolatzearen bidetik datozkigun belaunaldi berrien euskararen mailari buruz, euskaraz komunikatzeko gaitasunari buruz, erregistro formal eta informalak eta horri buruz, zer duzu esateko? Lehenago prozesuaren alderdi kuantitatiboa aipatu duzu, eta kualitatiboaz, prozesuaren nolakotasunaz zer duzu esateko?\nHasteko eta behin, esan behar da euskaldunon arazo nagusia ez dela kopuruarena, beste zerbaitena baizik. Gure hizkuntz komunitateak dituen 15 urtetik gorako 550.000 hiztunekin osatu ezinik ez daukagu hizkuntza komunitate normalizatu bat. Hortxe daukagu Islandiako kasua, non kopuru horren erdira iristen ez den hiztunekin hizkuntz komunitate guztiz normalizatua bezala funtzionatzen duen. Ez da, beraz, kopuru arazoa hizkuntz komunitate hori hizkuntzaren funtzioen arabera artikulatzea eta konpaktatzea baizik, eta hor dago gure hutsunea. Bestalde, hizkuntzaren kalitateari begiratzen badiogu, batez ere, euskara eskola bidez jasotzen ari diren belaunaldi hauen kalitateari begiratzen badiogu, nire ustez gainbehera doa. Herri euskaldun hauetan ikusten dugu hori modu berezian. Belaunaldi batetik bestera eta belaunaldi berean seme-alaba zaharrenetatik gazteenetara nabarmentzen den zerbait da. Gaitasun komunikatiboaren eta hizkuntza aberastasunaren murriztea begi bistan gertatzen da. Izan ere, erdarara geroz eta errazago jotzen dutela ikusten dut. Hori Itsasondon gertatzen da, kontuak atera herri handiagoetako egoera nolakoa izango den.\nHorrekin batera, ordea, kezkagarria da, jatorriz euskaldun izan eta euskaraz egiteko gaitasuna duen hainbat jendek erdaraz aritzeko duen joera tamalgarria. Hor nire ustez gaitz gaizto bat dugu.Oraingo egoera beste diglosia mota bat da. Nik neure familian bizi dut egoera hori. Gure ondorengo belaunaldikoek, nahiz senar emazte edo guraso gazte, nahiz ezkongabeak, guztiak euskaldunak izan arren barra barra erdaraz hitz egiten dute. Gurekin eta haurrekin hitz egiteko erabiltzen dute euskara. Eta gehienak ikastolatik pasatakoak dira... Zer gertatzen da hor?\nBada beste gauza bat ere. Euskara-erdararen nahasketarena edo euskañol delako hizkuntzarena alegia, pidgin baten antzeko zeredozer. Euskaraz erosotasunez hitzegiteko trebetasuna geroz eta eskasagoa dela iruditzen zait. Jende asko somatzen dut erdarara jo beharrean ezin dituelako zenbait gai euskaraz azaldu.\nAzkenik, horren guztiaren azpian hizkuntzarekiko atxikimendu sakon baten falta ikusten dut. Ez dago prestigioa duten beste hizkuntzek inposatzen duten erasoari aurre egiteko konbentzimentu sakonik. Ez familiak, ez eskolak, ez beste inork ez digute lagundu arrazoizko motibazio sakonak landu eta barneratzen. Ez dugu euskararen balioa zalantzan jartzen dutenen arrazoiei buelta ematen ikasi. Hitz bitan esateko, ez dugu nahikotasun mailara iristen den kontzientzia linguistikorik. Hizkuntza eta berarekin loturik doazen biziaren baloreak ez ditugu behar bezala gureganatu. Eta badirudi gainera ez dugula horren hutsunerik sentitzen. Bide horri jarraitzea nahiago dugula, alegia.\nHor dago, nire ustez, gaitza, odolean daramagun leuzemia gaizto baten antzeko zerbait, eta gaitz hori sendatzeko odola berritu beharra dago oso osorik. Hau da, ideia berriak (hizkuntza biziarekin lotzen lagunduko digutenak) eta praktika berriak (gure bizitzako esparru guztietan gure hizkuntza erabiltzea guretzat pozgarrri eta besteentzat erakargarri egingo duena). Bide berriak urratu beharra, alegia. Baina hori beste kontu bat da.\n35. 2000ko uztaila. Hizkuntza eskubideak eta lege eremua\nJoxe Manuel Odriozola; Imanol Esnaola